- Markus
- <
- 11
- >

11
Raa msis-sas bibi Yesus
1 Yesus ysya kuber wAit mamo mam iso ro Yerusalem fares. Tna ana snok remo ro Betfage msya remo ro Betania. Remo weto mhau mam Faut ro Zaitun. Tna Yesus ybis kuber wAit mabo ewok matim wia. Ait yawe, 2 “Ntim wia, nmoʼt remo reto. Tna twok nmo to, kbe anu nkai keledai maku sau raa mii mros wea mam weto. Keledai maku reto raa maut hre abyõ mam uu fefares. Nmo skur keledai reto tna nkuk nma. 3 Soh raa mtu bo kʼanu mawe, ‘Anu mbewok skur keledai reto mkah bawya?’ Nwe kʼana nwe, ‘Tuhan ybis yawe nee kʼAit wia. Kbe baro fooh sai raa moo misya hah me.’ ” 4 Tibyo ana mbewok masen mamo. Tna ana fri keledai reto raa mi mam amah ro mhau iso maam sau, tna ana skur keledai reto. 5 Raa ro mros sor mam weto mtu bo kʼana mawe, “Anu skur keledai reto nmo nno fyi meto?” 6 Menohe ana mawe, “Tuhan ybis yawe nee kʼAit wia. Kbe baro fooh sai raa moo misya hah me.” Tibyo raa weto mhau mmat rof bo ana skur sai. 7 Ana mkuk keledai reto mamo mee kʼYesus. Tna mrus jubah wana mnin keledai kbor. Tna Yesus yaut hre abyõ. 8 Raa msis-sas mrus jubah wana tna tom tar-tar anya mam iso. Tna raa taro msot ara mawyan tom mam iso iti ye. 9-10 Raa msis-sas ro matim msya raa ro kro mamo tis sor to, simaut mase mawe,
“Hosana! Nyõ nase toni! Nyõ raabis ro Tuhan. Nyõ nama nkyas Ait to. Nyõ fi Ku renti ro nbam raja Daud, hohos wamu. Oon ro Nyõ namo Raja nbo raa mana woNyõ to, kene wo mama.”
Mazmur 118:26
11 Yesus ysya kuber wAit mabo 12 snok mam Yerusalem tna ntwok mam Samu ro Allah. Ait ymat bombra mam weto beta, menohe arin kene wo mti oh, tibyo ana masen hah mamoʼt remo ro Betania.
Yesus nto ara mara
12 Menrabu Yesus ysya kuber wAit frok mbam remo ro Betania mamo. Mamo iti mam iso ro Yerusalem to, Yesus yhai sre. 13 Ait ybam fari ymat ara mara sau ro mata ntin toni. Ait yamo kait mam ara mair reto yawe ymat make aro fe mfe a. Ait yamo snok kait ymat menohe make aro fee, mata rioh sai. Reto soo ro kake make fefares. 14 Tna Yesus kmo ara mara reto nto yawe, “Kbe raa sait ye yait kake make anyõ u fee!” Kuber ro Yesus wAit ana mari bo ro Ait ykyas reto.
Yesus kmo raa ro masim bo mam Samu ro Allah rAit
15 Ana mamo snok mam Yerusalem tna Yesus yamo twok mam bohra Samu ro Allah rAit. Ait ymat he raa miwana Samu ro Allah. Tibyo Ait kmo yikyak raa ro masim bo msya raa ro moo bo sor mam beto. Raa taro hre masim pitis (penukar uang): Masim pitis Samu ro Allah kʼraa ro sriem. Tna raa mhre masim ruu merpati bo ye. Tna Yesus haberek-barak ambar wana ro masim bo weto. 16 Tna yno wa raa ro frit iti mam Samu ro Allah. Yawe, “Niwana Samu ro Allah ma! Refo fo iso fee! Nsom bo wanu mam befo ma! Nmo-nma frit Samu ro Allah fo ma! Nmo twaat tno soh!*Mam kota ro Yerusalem reto to, raa mawat hawe boh mamo mam iso ro mabi. Iso reto mamo mur mam Samu ro Allah. Feto to raa aro twok mam Samu ro Allah bohra rau tna mamo frit sai. Tna snok mbam ti jaro. Raa weto twok mam Samu ro Allah mkah bo skabuk fee. Ana mamo mam Samu ro Allah mnan fi mamo mam iso ro mabuf sai. Ana miwana Samu ro Allah oh meto. 17 Bokom ro Allah mawe:
‘Amah aJõ fo, mkah awya sai ro ybam arin aso beta yama skabuk.’
Yesaya 56:7; Yeremia 7:11
Menohe anu niwana amah refo fo. Anu hre nno bo mfi raa ro ja msyõf bo mefo!”
18 Imam manes ro agama Yahudi msya guru agama wana mari bo ro Yesus yno mam Samu ro Allah. Ana mhar mawe raa mari watum ro Yesus ykyas tna mrok ktak beta. Yesus yasom mase mam rabin reto tna raa manes weto ana mrok waa. Ana mhaf mkair tna saim iso re kbe mame Yesus yajat.
19 Kene wore mti oh tna Yesus ysya kuber wAit frok mamo sikba kota reto.
Skabuk yayoh bo kʼAllah to, nnaut mamo-me ma
20 Menrabu rabu fo Yesus ysya kuber wAit mhah me mamo frit u ara mara ro iis reto iti. Tna ana mmat he ara reto samer beta. 21 Tna Petrus ye ynaut bo ro iis Yesus yawe. Ait yawe kʼYesus yawe, “Guru; sik nmat! Ara mara rno iis Nyõ nbis nawe nsamer to, mabo oh!” 22 Yesus yawe si yawe, “Smot Allah! 23-24 Bo bawya sai ro anu skabuk nyoh kʼAllah to, nhar nwe kbe anu fri bo reto. Nnaut mamo-me ma. Feto kbe anu fri bo ro anu nyoh kʼAit reto. Mfi bo raa sait yawe, ‘Atu rno matu mamo mai mam aya sawan!’ Soh ait ynaut mamo-me fee; kbe Allah yno bo ro ait yawe reto mabo tu oh.” 25 Ati ro anu nros skabuk nkyas bo kʼAllah to, nmat sas anu nhaf wanu wia. Soh anu aro nhaf mkair to, nisoh nhaf moof wia. Au oh mi; sorni bo mkair ro tiwya raa mno mai kʼanu to. Kmo ana ma. Tna re anu Nja ranu ro yhau mam sawro rAit tait, kbe yatmof anu tna yyon iro wanu ye. [ 26 Menohe soh anu hawe nisoh iranya ranu nsya raa ro mno iro mai kʼanu to, anu Nja ranu ro yhau mam sawro rAit tait, kbe yyon iro wanu fee ye.]
Raa mabi ro Yahudi mtu sas sanet Yesus
27 Yesus ysya kuber wAit hah me mamoʼt Yerusalem. Ait yamo mam bohra Samu ro Allah to, raa manes ro agama Yahudi mama: Imam manes, guru agama, msya raa mabi wana ye. 28 Ana mama tna mtu bo kʼAit mawe, “Awya oh mi ybis Nyõ, re Nyõ nama nno bo wefo fo?” 29-30 Yesus yawe, “Feto Jõ ttu si bo sau kʼanu ye, tawe: ‘Yohanes Pembaptis: Ait retait raabis ro Allah fe mfe a?’ Nkyas si kʼJõ wia. Tna fo kbe Jõ tkyas awya ro ybis Jõ tama tno bombra wefo sor.” 31 Raa manes weto mkyas kʼanya mawe, “Soh bwe Allah oh mi ybis Yohanes to, kbe Yesus yawe, ‘Feto tna fyi re anu ntu sioh bo ro Yohanes yawe?’ 32 Raa mnaut mawe Yohanes tait nabi ro Allah ybis yama. Feto soh anu bwe raa sai ybis ait to, kbe raa kmo anu.” 33 Feto to ana mawe kʼYesus mawe, “Amu wase ye.” Tna Yesus yawe, “Feto Jõ ye te tkyas tatak aJõ ro tno bombra wefo kʼanu fee ye.”

- Markus
- <
- 11
- >

*11:16 Mam kota ro Yerusalem reto to, raa mawat hawe boh mamo mam iso ro mabi. Iso reto mamo mur mam Samu ro Allah. Feto to raa aro twok mam Samu ro Allah bohra rau tna mamo frit sai. Tna snok mbam ti jaro. Raa weto twok mam Samu ro Allah mkah bo skabuk fee. Ana mamo mam Samu ro Allah mnan fi mamo mam iso ro mabuf sai. Ana miwana Samu ro Allah oh meto.

© 2005 WBT