- Matius
- <
- 11
- >

11
1 Yesus ykyas bo kuber wAit mabo 12 weto mkak oh. Tna Ait yasen sikba yuk reto yamoʼt remo makin ro kene mam weto ye. Yamo ykyas Watum ro Allah tna wosa Bokyas Moof kʼraa makin ro mhau mam beto sor ye.
Yohanes Pembaptis ytu bo kʼYesus
2 Yohanes ro ja baptis raa tait yhau mam bui fares. Ait yari bo ro Kristus yno feto, tibyo Yohanes ybis kuber wait mamo mo kʼKristus tna mtu bo kʼAit mawe, 3 “Nyõ fi Mesias ro tiwya Allah ysi yawe kbe yama oh mefi, fe mfe a? Soh mfe, kbe amu ste raa roto sait hayah a?” 4 Menohe Yesus yawe, “Hah ne nmo no kʼYohanes tna nkyas bo ro anu nmat tna nri kʼait. Nwe: 5 ‘Raa ro masu mboh to, mfo refo ana mmat bo. Raa ro maa mhai to, mfo refo ana masen mamo. Raa ro mafa kusta to, mfo refo ana mrok moof. Raa ro mimara mtuk to, mfo refo ana mari bo. Raa ro mhai to, ana mrok masen. Tna raa ro masu awe to, mari Bokyas Moof ro mbam kʼAllah.’ 6 Raa taro mmat bo ro Jõ tno tna beroh smot Jõ. Ana mwaar Jõ fee. Kbe ana weto simaut mase.”
7 Kuber ro Yohanes wait hah mamo. Tna Yesus yasen ykyas Yohanes kʼraa msis-sas weto. Ykyas yawe, “Tiwya anu nmoʼt yuk ro riamo nwe nmat Yohanes. Nmo to, anu nnaut nwe nmat bawya meto? Anu nmo nmat nkrum ro foos mfi matu wewe mamo-me a? ⌞Mfe, Yohanes retait raa ro yros yatak. Ait raa ro sneh sai fee.⌟ 8 Tiwya anu nmo nmat ait mkah bawya? Anu nmo nmat bobot sait ro yyum ratan ro fyan-fyan fe mfe a? Mfe ye, bobot ro yyum ratan ro moof to, ja yhau bait mam amah ro moof mfi raja na ja mhau. 9 Tawe kʼanu u tawe; anu nmo saso bawya mam tabam ro riamo reto to? Anu nmo saso nabi ro Allah ybis yama fe mfe a? Ae! Yohanes tait nabi ro Allah ybis yama. Ait yase yiwer nabi na roto ye. 10 Yohanes retait oh mi tiwya Allah ykyas mam Bokom rAit sau. Bokom reto mawe,
‘Meen Jõ tbis raa sait yama ykyas bo woJõ yatim wia tna Nyõ nrof. Kbe ait siwyan iso kʼNyõ.’
Maleakhi 3:1
11 Nnaut oh: Raa ro tabam refo aro mase miwrek Yohanes Pembaptis fee. Menohe raa mana ro Allah yamo Raja ybo to, ana ro kinyah to, ana beta mase miwer Yohanes. 12 Maban ti tinyi rau wore wo Yohanes yama baptis raa, mamo snok mam mfo refo fo, raa byoh srau kair kʼraa mana ro Allah ybo. Raa byoh mawe masen mfot raa mana ro Allah rAit. He mfe, raa mana rAit mo mase renti. 13 Tiwya Watum ro Musa msya nabi sor ro Allah ybis mama oh mi mkyas bo ro Allah mawe kʼraa. Ana oh mi mkyas bo rAit mama snok mam mfo refo. Tna Yohanes yama. 14 Jõ tawe kʼanu tawe, ‘Yohanes tait Elia*Maleakhi 4:5mkyas mawe meen Allah ybis nabi sait yasom Elia yama. Yawe nabi Elia yatim wia tna Tuhan yama. Feto to raa ro agama Yahudi beta nwof nabi retait yama. Ana mhar mawe Elia yama wia yatim tna Mesias yama. Nmat Lukas 1:17 ye. oh metait.’ Anu nri fe mfe a? Jõ sioh fee. 15 Anu ro nri bokyas refo fo; nnaut kaket!”
16 Tna Yesus yawe, “Raa ro mhau mfo refo to, mfi awya? Jõ fret bo tawe anu fo nfi kukek: Anu nnan kukek ro hre mam pasar. Ana baro mawe kʼanya mawe, 17 ‘Riwai anu bsom-sam mnan fi anu bkyõ bokyõ: Amu nfi oor, tna nji howes ye, afo re kbe anu nsyoh bosyoh. Menohe anu nsyoh fee! Tna fo anu sioh bsom bfi raa ro mhai, menohe anu taro hawe bo nwia hai reto! Nsom nno fyi!’ 18 Yohanes yama to, ait yhau bo yait msya bo yata ye. Tibyo raa mawe, ‘Kabes mbo ait’. 19 Tna jõ tama. Jõ fi, 'Ait ro Yroh Yama Yfi Raa Sai'. Jõ tama tna tno bo tfi Yohanes fee. Jõ tama to, ja thau bo tait fee. Tna tata anggur maya ye. Menohe anu nwe kair Jõ nwe, ‘Ait retait yait boit yasmamo! Ait retait raa ro ja yata anggur maya bisir yoyo! Tna yafoh wAit to, raa ro ja mno iro msya raa ro ja mno bo ro mkair sor: Raa ro moo namabyoh (pajak) mee kʼpemerintah bo ye!’ Menohe Jõ tawe kʼanu tawe, ‘Nnaut bo moof ro Yohanes ysya Jõ nno to, tna kbe anu nhar nwe Allah oh mi ybis amu bewok nma to.’ ”
Yesus kmo raa ro mashana fee
20 Yesus yno bo ro msai mawat mam remo ro Khorazim msya remo ro Betsaida. Raa ro mhau mam remo weto mmat bo ro Ait yno. Menohe ana mashana fee. Feto to Ait kmo. 21 Ait yastako ana yawe, “Anu raa ro Khorazim nsya raa ro Betsaida: Meen ayoh mroh kʼanu! Tiwya Jõ tno bo ro msai mam remo wanu weto, menohe anu nashana fee. Soh tiwya Jõ tno bo ro msai weto mam remo ro Tirus msya Sidon, maami raa ro mhau mam beto mashana iro wana bose oh. Soh ana mmat bo ro Jõ tno weto to, ana sraujin tibyo myum ratan ro mkair tna mse boh ro tafoh mam mana wana abyõ. 22 Jõ tawe kʼanu tawe, ati ro Tuhan yoo safo mana ymit kʼraa to, kbe Ait ymat raa ro mhau mam remo weto tna yawe yno bo maku sai mbtek mai kʼana. Menohe anu niwana Ait tibyo bo ro kbe meen mbtek mai kʼanu to samyoh toni! 23 Tna anu ro nhau mam remo ro Kapernaum nnaut nwe meen anu beta nmoʼt sawro ro Allah rAit. He mfe, kbe meen anu nmoʼt sawro ro kabes! Tiwya Jõ tno bo ro msai mam kota ranu ro Kapernaum. Mfi bo tno bo ro msai weto mam kota ro Sodom, maami raa weto mmat tna mashana fea! Tna kota reto mhau fares ye. 24 Menohe Jõ tawe kʼanu tawe; ati ro Allah yoo safo mana ymit kʼraa to, bo ro meen mai kʼraa ro Sodom to, mnan-an baro ye. Menohe bo ro meen btek mai kʼanu to samyoh toni.”
Nma no kʼYesus
25 Tna Yesus skabuk yawe, “Taja, Nyõ fi Tuhan ro nase. Nyõ to, nbo sawro aNyõ msya tabam refo ye. Tna Nyõ nmyõt bo aro re raa wase maja wau weto. Bo weto to, raa ro ja mhar bo to, ro mkom bo to, ana srau fee. Ana mfot fee. Menohe bo weto to, nyõ nerif kʼraa kinyah re ana mfot tna mhar. Feto to, tayoh asik mase kʼNyõ. 26 Taja; Nyõ nhar bo Nyõ oh. Tna ja nno bo ro Nyõ nhaf mnan sai.”
27 Tna Yesus yawe kʼraa wAit weto yawe, “Bombra beta to, Taja ysan kʼJõ tatem tbo oh. Raa wase Jõ. Taja yesait aran yhar Jõ. Tna raa wase Taja ye. Menohe Jõ tesait thar Ait. Tna raa ro Jõ tsok to, tkyas Ait kʼana weto re kbe ana mhar bi Ait ye.
28 Anu taro nsom bo fanes tna hrowyõ nhai. Nma kro Jõ tna Jõ smyoh bo ro samyoh ro anu nsom weto sor. 29 Nmat sas bo ro Jõ tno tna nbo nno ye. Jõ fi Raa ro thaf moof tna thaf sneh ye. Feto to, kbe nmos wanu mhau tnok ye. 30 Bo ro Jõ tbis kʼanu nno to mnan-nan sai. Tna bo ro Jõ tse kʼanu nsom to samyoh fee ye.”

- Matius
- <
- 11
- >

*11:14 Maleakhi 4:5 mkyas mawe meen Allah ybis nabi sait yasom Elia yama. Yawe nabi Elia yatim wia tna Tuhan yama. Feto to raa ro agama Yahudi beta nwof nabi retait yama. Ana mhar mawe Elia yama wia yatim tna Mesias yama. Nmat Lukas 1:17 ye.

© 2005 WBT