- Wahyu
- <
- 11
- >

11
Yohanes ymat nabi mabo ewok
1 Tna raa moo bo mnan fi tbyor mara sau to, mee kʼjõ tna mbis mawe, “Namo nnit Samu ro Allah reto msya wohat (mezbah) rau mkah tbyor mara reto. Tna ntuu raa ro skabuk mam Samu ro Allah reto to mabo jya. 2 Menohe bohra ro mne rau to, nnit ma. Bohra reto to, mhau kʼraa ro mbam raa mana roto makin. Kbe raa weto mamoʼt kota ro Yerusalem. Tiwya Allah ysan kota rAit reto to kʼanu, raa mana wAit sai. Menohe raa roto kbe twok mhau mam beto mamo snok snyi marak trion 42 muuf. Ana mno re kota ranu mkair, tibyo anu smot Allah mam kota ranu reto u fee.” 3 Tna bi Ait yawe, “Kbe Jõ tbis nabi mabo ewok mamo mkyas bombra ro kbe mama. Ana mbewok weto ja mkyas Jõ tasom aJõ. Tna tbis ana mbewok myum ratan ro mkair-kar*Soh raa ro Yahudi sraujin to, ana ja myum ratan ro mkair-kar tna moo boh mse abyõ mam mana wana. Mno feto re raa mhar mawe raa mhai tna ana sraujin. Soh ana mamo mkyas bo re kbe raa mnaut iro ro ana mno tibyo sraujin tna mawe mashana to, ja ana myum ratan ro mkair-kar feto ye. tna mamo mkyas bokyas aJõ kʼraa mamo snok ti trion 1260 muuf.”
4 Nabi mabo ewok reto to, raa fret bo mawe ana mnan fi ara zaitun mara ewok ro moo mam wore wo Tuhan yasu. Tna mawe ana mnan si sawe ro emas trion mara ewok ro mhau mam ati ro Tuhan yasu rAit ye. (Tuhan tait yatak ybo tabam refo beta.) 5 Tna soh raa ro byoh mno bo ro mkair mai kʼana mbewok reto to, kbe ana mbewok mame raa weto majat. Mame majat mkah tafoh ro kbe frok mbam kʼana masoh tna mait raa weto majat. 6 Wore wo nabi mabo ewok weto mkyas bokyas ro Allah to, ana mbewok matak mbo ayoh msya tabam refo. Matak mbo ayoh wa re oom mais fee. Tna ana matak mno aya haberek mamo mees. Ana matak mno kair ro mase aro rau-rau mai mam tabam refo ye. Ana mbewok mno bo weto ati ro ana nksoh rana sai.
7 Nabi mabo ewok reto mkyas bokyas ro Allah mkak oh. Tna fo kak sau mbam sawro ro kabes mhau to, kbe frok mama mafa msya ana mbewok. Kak ro ja mban kabes reto to matak. Tna kbe mame ana mbewok majat. 8 Majat tna ajat wana makus mbris mam iso mabi mam kota ro Yerusalem. (Mam kota mase reto to, tiwya raa mame Tuhan ro ana mbewok ja smot to, mame Ait yajat mam ara warok.) Tna raa fret bo mawe kota reto to, masom Sodom msya Mesir. 9 Tna raa mbam raa mana aro rau-rau beta mama mmat. Ana weto mmai rana aro rau ha-hayah ye, tna mama mbam rabin wana aro sor-sor ye. Ana kbe mama mmat ajat mbewok reto. Raa mawe ajat nabi mabo ewok reto to, raa sama ma. Tna mawe ajat mbewok reto mhau wia re raa mama mmat. Feto to ti trion tuuf hariyah to raa sama ajat weto fefares. 10 Nabi mabo ewok reto tiwya ana mno bo ro samyoh aro rau mai kʼraa tna ana fo mbewok majat. Tibyo kbe raa simaut fayir tna moo bo moof mee kʼanya ye.
11 Ti tuuf hariyah reto ska tna Allah yoo yafos yee kʼnabi mabo ewok refo tna ana mbewok mrok maam u. Raa mmat ana mbewok masen maam u to, ana mrok waa toni. 12 Tna nabi mabo ewok reto to, mari mai ro mase sau mbam sawro ro Allah mtu kʼana mawe, “Anu mbewok: Nuut nma no kʼJõ mam wefo!” Tibyo ana mbewok misbat maut mamo abyõ. Tna barmabyõ ro mboh sro-sro ana mbewok, tna masyõ ana mamoʼt sawro ro Allah. Tna raa ro byoh masu heyut mmat ana mbewok misbat maut mamo.
13 Ana mbewok misbat maut si to, iin ro msai frok mama msin tabam refo. Tibyo kota reto majoh jaro (sepersepuluh) to rarin. Tna raa mabo trion 7000 majat ye. Tna raa ro mhau fares mrok waa toni tna mkyas Allah ro yhau mam sawro rAit mawe, “Ae, Tuhan Allah tait yase toni!”
14 Kair ro ewok mama mai kʼraa oh meto, tna kair ro tuuf to kine mama oh.
Saa ro krema
15 Tna malaikat ro krema mfi saa rau ye. Tna jõ tari he mai mawat ro mase mam sawro ro Allah mawe:
“Raa ro mamo raja oh mi ja mbo tabam reto to. Menohe mfo refo to, Tuhan ranu yesait oh mi yase yamo Raja ybo tabam reto ysya Kristus ro Ait ysok ye. Kbe Ait yase yamo Raja ybo tabam reto mamo snok mam hame wajin.”
16 Tna raa manes mabo trion 24 hre mam ambar (tahta) wana mam ati ro Allah yasu. Ana weto maka mbaut bi Ait 17 mawe:
“Tuhan; amu nyoh asik mase kʼNyõ. Nyõ fi nase nbo bombra beta. Nyõ fi nhau yum bonyõ tinyi oh tna mfo refo nhau naam fares ye. Nyõ natak aNyõ nase niwer toni. Tna Nyõ nasen namo Raja nbo tabam reto oh. Tibyo amu nyoh asik mase kʼNyõ. 18 Tiwya raa ro smot Allah fee; ana kmo Nyõ. Tna mfo refo ayõ sboh oh. Nyõ kmo ana riryõn. Mfo refo Nyõ nros susai tna noo srah nse mai kʼraa ro tiwya mhai oh. Tna mfo refo Nyõ noo boren naren kʼsrian woNyõ ye: Nabi woNyõ ro tiwya Nyõ nbis mamo mkyas bo woNyõ, tna msya raa woNyõ makin ye, tna msya raa ro ja hartu Nyõ to ye. Ana weto to raa ro mase tna raa ro kinyah ye. Tna ayõ sboh oh re Nyõ noo safo mana nmit kʼraa ro tiwya mno bo ro mkair.”
19 Tna Samu Allah ro mhau mam sawro rAit to, mato rau nkro. Tibyo raa mmat Peti perjanjian†Kotak refo tiwya Allah ybis Musa yfen mkah ara. Peti perjanjian reto raa mse mam samu ro Allah, yuk ro mbau toni. Peti perjanjian refo fret bo mawe: 1. Allah yatam raa wAit. 2. Bo ro bi Ait yawe to, meen Ait yno tu oh. reto. Tna ayoh mji, rir mrir mnin-nan, barmabyõ rurur tna iin frok sin, tna oom ro mnan fi es makan mais ye.

- Wahyu
- <
- 11
- >

*11:3 Soh raa ro Yahudi sraujin to, ana ja myum ratan ro mkair-kar tna moo boh mse abyõ mam mana wana. Mno feto re raa mhar mawe raa mhai tna ana sraujin. Soh ana mamo mkyas bo re kbe raa mnaut iro ro ana mno tibyo sraujin tna mawe mashana to, ja ana myum ratan ro mkair-kar feto ye.

†11:19 Kotak refo tiwya Allah ybis Musa yfen mkah ara. Peti perjanjian reto raa mse mam samu ro Allah, yuk ro mbau toni. Peti perjanjian refo fret bo mawe: 1. Allah yatam raa wAit. 2. Bo ro bi Ait yawe to, meen Ait yno tu oh.

© 2005 WBT