- Wahyu
- <
- 1
- >

Bo ro Yesus Yerif kʼYohanes Ymat
Wahyu
1
Aam refo mkyas bawya?
1 Aam refo mkyas bombra ro kbe mama fooh. Allah ykyas bo wefo kʼYesus Kristus. Tna Yesus Kristus yasbrah bo wefo kʼraa ro Allah wAit matim wia re ana mhar bo ro Allah kbe yno. Tna Yesus ybis malaikat sau mroh mamo mkyas bombra ro kbe mama fooh wefo fo kʼjõ. Jõ fi Yohanes, sryan rAit sait ye. 2 Bo ro jõ tmat to, jõ tkom beta mnan si. Au oh mi bo ro Allah ysya Yesus Kristus mkyas merif kʼjõ. 3 Mabu rau kinene mama oh. Kbe Tuhan yno bo ro moof mama kʼait ro ymat bokom refo. Tna yno bo ro moof mama kʼait ro yari bokom refo, tibyo ybo yno ye.
Yohanes ymah meen
4 Jõ tmah meen kʼanu ro nhau mam jemaat trion krema mam rabin ro Asia. Tna jõ skabuk Allah afo re bi Ait ysya Yesus Kristus ysya har mabo krema kbe matmof anu tna mno re anu nhau nhaf tnok ye. Har weto ja mhau mam ati ro bi Ait yasu mam wore Ait hre abyõ mam tahta rAit. Allah tait yaban tiwya tinyi yhau yum, tna mfo refo yhau fares ye, tna meen yhau yaam mamo snok mam hame wajin ye. 5 Yesus Kristus ja mur-mur ykyas bo ro ati kʼanu. Ait Raa ro tinyi yrok yasen. Tna Ait tait ro yase toni ybo raja na ro mhau mam tabam refo beta.
Yesus yatmof anu. Ait yajat tna mees ro frok mbam yetsu rAit to, yyon iro wanu. 6 Tna Ait yno re anu bmo raa mana ro Allah yamo Raja ybo. Tna anu to, bmo imam ye. Yesus tait Yaja Allah. Nma anu hawyõn Yesus tna bkyas bwe, “Bi Ait yatak ybo bombra beta yoyo mamo snok mam hame wajin.” Amin: Mabo oh!
7 Nmat, Ait ykah barmabyõ mboh sro-sro Ait to yama. Kbe raa beta heyut mmat bi Ait yama; raa ro tiwya mame Ait yajat kbe mmat Ait ye. Kbe raa beta mmat Ait yama feto to mawia. Amin: Mabo oh!
8 Tuhan Allah yawe, “Jõ fi Raa ro tinyi tibyo Jõ tasom ‘Alfa’. Tna Jõ fi Raa ro ttis ye tibyo Jõ tasom ‘Omega’ ye. Maban tiwya tinyi thau yum, tna Jõ mfo refo thau fares ye, tna meen thau taam mamo snok mam hame wajin ye. Jõ fi Raa ro tase tbo bombra beta.”
Bo ro Yohanes smi ymat mam sato ro Patmos
9 Jõ, Yohanes smot Yesus mnan fi anu, raa ro jemaat trion krema to ye. Anu smot Yesus tibyo ja raa mno bo ro mkair mai kʼanu. Anu smot Yesus tibyo anu bito bsom bo reto ye. Anu smot Yesus tibyo anu bmo raa mana ro Allah yamo Raja ybo. Tiwya jõ tkyas watum ro Allah tna tkyas Yesus yasom tibyo raa mfot jõ mbeak mam sato ro Patmos refo. 10 Tiwya, mam ayõ ro ja anu skabuk Tuhan to, Har rAit mama mbo jõ matak. Tibyo jõ smi tmat bo. Tna tari mai sau ro mkyas fari mnan fi raa mfi saa mam jõ kbor tis. Mai reto mawe: 11 “Bombra ro nyõ nmat to, nkom. Bokom reto to, tiim mamo jemaat trion krema. Tiim kʼana ro mhau mam kota ro Efesus, ro Smirna, ro Pergamus, ro Tiatira, ro Sardis, ro Filadelfia msya ro Laodikia ye.”
12 Tna jõ haberek tmat tis, tmat awya metait ro ykyas bo kʼjõ. Tna jõ tmat bo ro mnan fi sawe ro emas trion mara krema. 13 Tna jõ tmat Raa sait ro yasu ynaif ynan fi 'Ait ro Yroh Yama Yfi Raa Sai' yros mam sawe weto masuf susai. Ait oh mi Yesus metait. Ait yyum ratan ro miyõ toni mamo snok mam yaa te. Tna yyan hawee ro emas ybin ntkah. 14 Yana mawyan rAit mboh toni. Tna yasu mait mnan fi tafoh. 15 Yaa rAit mnan fi tembaga ro kren, ro raa mko mam tafoh. Tna ymai to msun mnan fi aya ro mase sau miyi msun. 16 Yatem ati ybo sken trion krema. Tna pedang sau ro maan ti ewok mhau mam yasoh rAit. Yasu ynaif mkek warah toni mnan fi ayõ ro moo mafit baas.
17 Jõ tmat Ait to, ttek taka tabum tfi bo thai mam ati ro yasu rAit. He Ait yoo yatem ati ybo jõ tna yawe, “Waa ma. Jõ fi Raa ro tinyi tna Raa ro ttis ye. 18 Jõ fi thau tawyos: Tiwya Jõ thai oh menohe trok tasen. Meen thau troon mamo snok mam hame wajin. Tna Jõ tatak tbo raa beta mamos rana. Tna thar ayõ raa aro rait sait-sait kbe meen yhai. Tna tatak tbo sawro ro hai ye.
19 Bo ro nyõ nmat wefo fo, nkom oh. Bo weto to taro frok mfo refo ye tna taro to meen mama ye. 20 Sawe emas trion mara krema ro riwai nyõ nmat weto to fret bo mawe jemaat trion krema. Tna sken trion krema riwai tbo mam tatem ati weto to malaikat ro mbo jemaat weto.”

- Wahyu
- <
- 1
- >

© 2005 WBT