- Yohanes
- <
- 3
- >

3
Nikodemus yamo wai yamo ykyas bo ysya Yesus
1 Raa ro Farisi sait yasom Nikodemus. Ait tait raa manes ro Yahudi. 2 Mti oh tna ait yama yo kʼYesus tna yawe, “Guru; raa aro mno bosair mnan mfi Nyõ feto fee, soh Allah yatam ait fee. Tibyo amu nhar nwe Nyõ Allah ybis.” 3 Tna Yesus ykyas bofret yawe, “Soh raa sait yawe yamo raa mana ro Allah yamo Raja ybo to, kbe ait yhah ye yamo yfi ku mees u. ⌞Au oh mi ku ro fnya mabe fee, menohe ku ro Allah yesait yabe mkah Har rAit.⌟ Soh raa retait yamo ku ro Allah yabe fee, kbe yamo raa mana ro Allah yamo Raja ybo to fee ye.” 4 Nikodemus wase bofret ro Yesus ykyas reto tna yawe, “Fyi re raa ro mabi oh hah me tna fnya mabe u mun ro ewok?” 5 Yesus yawe, “Soh raa sait yawe yamo raa mana ro Allah yamo Raja ybo to fyi? Tawe fnya me mabe ait u fee. Tawe Allah oh mi yabe Ait. Yako hawe sai kbe ait yawe Allah yabe mkah aya ye tna mkah Har rAit ye. Bokyas ro ati oh mefo. 6 Ati ro fnya mabe ku to, mabe ku mees. Ku mees retait yetsu rait to metsu ro tna. Menohe riwai tawe, ‘Soh raa mawe mamo raa mana ro Allah wAit to, kbe yhah ye yamo yfi ku mees u.’ Bo fret reto to, tkyas tawe: Ati ro Allah yabe ku mkah Har rAit to, raa retait yhaf, srau rait haberek. Har ro Tuhan mno yhaf srau rait haberek mamo mnan Yaja Allah yhaf msya srau rAit. Feto tibyo yamos rait to yamos ro tna. 7 Allah ‘yabe raa mun ro ewok u’ mkah Har rAit saah. Tibyo raa mhaf, srau wana haberek, mrok moof to. Nyõ ktak bo ro tkyas reto ma! 8 Foos mfi to mamo tiyo-teya sai. Tna anu wase foos reto mbam woyõ. Anu bmat foos fee. Anu bri au hmu sai. Tna Har ro Tuhan mno raa mhaf, srau wana haberek to, anu bmat fee ye.” 9 Nikodemus yawe si kʼYesus yawe, “Bo reto mno fyi?” 10 Yesus yawe, “Nyõ namo guru tna raa ro Israel ja mari nyõ ye: Fyi re nyõ wase! 11 Nnaut: Amu nkyas bawya ro amu nhar. Tna amu nkyas bawya ro amu nmat oh. Menohe anu, raa manes ro Israel, ja hawe bo nri bokyas ramu. 12 Riwai tkyas bo ro ja mabo mam tabam refo sai. Menohe anu srau fee. Anu nnaut bo weto mamo-me fares. Soh Jõ tkyas bo ro ja mabo mam sawro ro Allah to, kbe anu nfot fee ye. Feto to, tkyas bo maja ro Allah kʼanu fefares. 13 Raa aro mamoʼt sawro rAit fefares. Menohe Jõ fi 'Ait ro Yroh Yama Yfi Raa Sai'. Jõ tbam sawro reto frok tama oh.”
14 Tna Yesus ykyas kʼNikodemus yawe, “Tiwya Musa yhau mam tabam ro riamo. Tna yoo tembaga yfen aban. Yfen tna yoo ara sau yse aban ro yfen mam ara reto makit uu abyõ. Tna yati mros.*Bilangan 21:9 Bokom far-far wefo mkyas ati ro Allah ybis aban mama mafit raa mana ro Israel. Tibyo ana mawat mhai. Tna Allah ybis Musa yfen aban refo yse abyõ mam uu re kbe raa mmat tibyo riof kʼana. Nnaut aban reto. Tna nnaut bo ro kbe raa mno mai kʼJõ: Meen 'Ait ro Yroh Yama Yfi Raa Sai' tait, kbe raa mfot. Tna kbe ana moo Jõ mse mam ara abyõ uu mnan anya mfi feto ye. 15 Ait kbe raa teta abyõ afo re raa beta ro smot (percaya) Ait to, kbe ana mhau hame wajin. 16 Allah yatmof raa ro tabam refo toni. Tibyo yasen ysan Ku rAit sait tomu yamaʼt tabam refo. Yno afo re awya sai ro smot tna msam wai kʼAit kbe mhau hame wajin. Kbe yhai fee. 17 Allah ybis Ku rAit yroh yama re yoo safo mana ymit kʼraa ro tabam refo fee. Menohe Ku rAit yama afo re yno riof kʼraa. 18 Awya ro smot tna msam wai kʼAit to, kbe bi Ait yoo safo mana ymit fee. Menohe awya ro smot Ait to fee, kbe safo mana mhau kʼait oh. Raa taro smot Ku ro Allah rAit sait tomu fee. Smot Ait fee tibyo ana mesait masom safo mana wana weto. 19 Au oh meto: Kek reto mama tabam refo oh. Menohe raa hasu amur toni bana. Ana nksoh mno safo. Ana hawe kek reto. Feto tibyo Allah yoo safo ymit kʼraa weto. 20 Awya ro yno safo to ait knait kek. Ait hawe bo yama kene mam kek. Ait waa re kbe kek reto ntara bo ro ait yno mkair tna raa mmat. 21 Menohe awya ro kro iso ro ati reto to, ksoh yamaʼt wore wo kek. Yama re kbe raa mmat he bo ro ait yno weto mnan si bo ro Allah yawe, yno mkah tak ro Allah rAit.”
Yohanes ykyas Yesus
22 Yesus ykyas bo weto mkak. Tna fo ysya kuber wAit masen mamoʼt yuk roto mam provinsi ro Yudea. Mhau mam beto tna Ait baptis raa. 23 Tna Yohanes ja baptis raa ye. Ati reto to, Yohanes yhau mam Ainon kene mam Salim. Mam beto to aya mawat. Tna raa mawat mama mo kʼait mawe ait baptis ana. 24 (Ti reto Yohanes raa mfot mbu mam bui mato fefares.) 25 Tna kuber ro Yohanes wait mkyas bo msya raa ro Yahudi sait. Ana santri bo mkyas bo mafa raa ro agama Yahudi ja mno soo oh. Ana mkyas iso ro raa misoh ana moof afo re Allah ymat ana. 26 Kuber ro Yohanes weto mamo mo kʼait tna mawe, “Guru; Raa ro taa ysya nyõ mam aya ro Yordan tino tait, Ait ro nyõ nerif kʼamu to, Ait baptis raa ye. Tna raa msis-sas mamo mo kʼAit.” 27 Tna Yohanes yawe, “Allah ybis raa mno bo rAit. Tna Ait oh mi Raa ro yoo tak yee tibyo raa weto mtai mno bo rAit. Soh Allah ybis fee, kbe raa mno bo feto fee ye. 28 Taa anu nesait nri bo ro tkyas tawe kʼanu tawe, ‘Jõ fi Mesias fee. Jõ fi raa ro Allah ybis tama tatim wia.’ ”
Raa sikba Yohanes tna mamo mo kʼYesus, menohe Yohanes ksoh
29 Tna Yohanes fret bo yawe, “Mesias yama to yama yfi raa sait ro ymen fnya. Tna jõ tnan fi yafoh rait. Yafoh rait yhau siwyan bo re kbe raa makyõ bokyõ. Yafoh retait yhau siwyan bo mam remo ro fnya reto. Ait ro yoo fnya reto yama tna yafoh yari ait ymai to, yafoh retait ksoh toni. Ynaut yawe, ‘Fnya refo fo fnya ajõ fee; au sikba jõ mamo msya Ait retait, moof toni.’ Mesias yama tna raa msis-sas mamo mo kʼAit to, jõ simaut toni. Mfi bo raa moo fnya to, ja raa makyõ bokyõ. Jõ tnan fi ait sait ro ymen fnya yafoh rait. Yafoh retait siwyan bo beta. Tna huwya re kbe ait ro yoo fnya yama. Yari he ait yama tna simaut toni. Feto to jõ simaut mase tari he Yesus yama. 30 Mfo refo Ait yamo Raa ro ati. Tna yamo yase renti yiwer jõ. Jõ fi raa ro ati fee. Tna te taku renti ye. 31 Ait ro ybam sawro ro Allah yroh yama tait yase ybo raa beta. Menohe ait ro yama ybam tabam refo to, raa ro sei sai. Ykyas bo ro tabam refo sai. Ait ro yama ybam sawro ro Allah tait yase yiwrek raa beta. 32 Ait ro yroh yama retait yama ykyas bombra ro Ait ymat msya bo ro yari mam sawro ro Allah. Menohe raa aro mari bo ro Ait ykyas to fee. 33 Ana ro mari bokyas ro Ait ykyas to mhar mawe, ‘Allah tait ja ykyas bo ro mabo.’ 34 Allah yoo Har rAit mnan si yee kʼMesias. Tna ybis Ait yama. Tibyo Ait tait ykyas bokyas ro mbam kʼAllah. 35 Yaja yhafri Ku rAit. Tna ysan bombra beta kʼAit ye. Yawe yamo Raja ybo bombra beta. 36 Awya ro smot Ku rAit kbe yhau hame wajin. Menohe awya ro hawe bo yari Ku rAit to, ro yiwana bokyas rAit to, kbe ait fri kmo ro mbam kʼAllah mamo snok hame wajin.”

- Yohanes
- <
- 3
- >

*3:14 Bilangan 21:9 Bokom far-far wefo mkyas ati ro Allah ybis aban mama mafit raa mana ro Israel. Tibyo ana mawat mhai. Tna Allah ybis Musa yfen aban refo yse abyõ mam uu re kbe raa mmat tibyo riof kʼana.

© 2005 WBT