- Wahyu
- <
- 5
- >

5
Yohanes ymat aam msya Domba Maku
1 Tna jõ tmat bi Ait ro hre mam ambar (tahta) abyõ tait ybo aam ro mbewakom sau mam yatem ati rAit. Aam refo raa mkom mne rau ye tna mato rau ye. Tna raa mbewakom aam reto muut tna mse ri trion krema mrat wa. 2 Tna jõ tmat malaikat sau ro safo toni mtu mkah mai ro mase mawe, “Awya ro yhaf mato moof toni afo re behah ri ro msit aam ro muut fo?” 3 Menohe raa aro fee yhaf moof toni re kbe betrat aam reto: Raa ro mhau mam tabam refo ye, raa ro mhau mam tabam ro ti te ye tna raa ro mhau mam sawro ro Allah ye, sait bo yhaf moof toni fee. Feto tna re raa behah ri weto ymat aam reto mato rau fee ye. 4 Raa sait bo yhaf moof toni fee, afo re betrat aam reto ymat mato rau bo fee. Tibyo jõ tawia tsut-sut. 5 Tna raa manes weto sait yawe kʼjõ yawe, “Nawia ma: Yesus yatak tna yoof mnan si. Kbe Ait betrat aam ro raa mse ri trion krema mrat wa reto. Ait yasom rAit: 'Singa ro mbam raa mbair ro Yehuda'*Raa ro Yahudi mari raa mkyas 'Singa ro mbam raa mbair ro Yehuda' tna 'Raja Daud hohos sait' tibyo ana mhar kaket mawe raa mkyas Mesias rana. Ait tait raja Daud hohos sait. Tiwya Ait yafa ysya raa ro byoh to, yros yatak. Tna byoh weto mhau mte.”
6 Tna jõ tmat Domba Maku†Tiwya raa ro Yahudi mamo mbaut Allah to, ana makah domba maku mana sau msam kʼbi Ait wia. Ana mhar mawe ana raa sai, ja mno iro. Tna Allah ybis ana moo domba mana sau mame majat tna msam kʼAit afo re mees domba reto myon iro wana. Raa ro Yahudi mhar mawe domba maku reto to, raa fret bo mawe Mesias rana: Au oh mi raa mame Yesus yajat afo re mees rAit myon iro wanu beta. sau mros susai mam masuf yuk ro ambar-tahta reto. Kak (makhluk) ro Allah wAit mana jiit weto msya raa manes mabo trion 24 weto mros mana mur mam Domba Maku reto. Tmat he Domba Maku reto to, mabet ro tiwya misti hai, he masen mros. Domba Maku reto to, tanduk rau to trion krema tna masu mauf rau to trion krema ye. Tanduk msya masu mauf wau weto fret bo to mawe Har ro Allah trion krema. Har weto to Allah ybis mamoʼt tabam arin aso wofo beta. 7 Domba Maku reto masen mamo moo aam ro raa mse ri mrat wa reto mbam kʼbi Ait ro hre mam ambar (tahta) abyõ to, yatem ati rAit. 8 Mamo moo aam reto tna kak ro Allah wAit mana jiit weto msya raa manes mabo trion 24 weto beta ntmi mimna hartu Domba Maku reto. Aro sait-sait ybo kerombi (kecapi) sau msya hawereh ro emas sau. Tna wasi ro sawer snok mbam hawereh mato maun frok. Wasi reto to, boskabuk raa ro Allah wAit skabuk mamo maut mo kʼTuhan. 9 Tna kak ro Allah wAit mana jiit weto msya raa manes trion 24 weto mbaut bobaut ro tna sau. Ana mbaut Domba Maku reto mawe:
“Nyõ oh mi nhaf moof nnan si re noo aam tiwya raa mse ri mrat wa reto to tna betrat. Feto to amu nbaut Nyõ. Raa mbam raa mana aro rau beta to, Nyõ nsan kʼAllah oh. Ana weto to mmai rana aro rau ha-hayah ye. Ana mama mbam rabin rana aro sor ye. Tiwya Nyõ raa mame najat. Tna mkah mees aNyõ nyõ ntho raa weto beta nee kʼAllah. 10 Nyõ nsok ana weto nse hayah mkah mamo imam ro ja mno bo ro Allah ranu. Tna kbe ana mamo raja mbo raa ro tabam reto ye.”
11 Tna fo jõ tmat malaikat msis-sas toni tna tari mai wana ye. Malaikat weto mros mur mtan mam ambar (tahta) reto msya kak ro Allah wAit mana jiit weto tna msya raa manes weto. (Malaikat weto to mabo trion 10.000, 100.000 bo feto.) 12 Tna malaikat weto beta mbaut bobaut mkah mai ro mase toni mawe kʼDomba Maku reto mawe,
“Tiwya raa mame Nyõ najat. Nyõ fi nhaf moof mnan si. Feto to raa moo kta mee kʼNyõ. Nyõ fi natak toni. Nyõ nhar bo. Tna amu hartu Nyõ, tna hawyõn Nyõ, tna bibi Nyõ ye!”
13 Tna jõ tari bobaut. Bombra ro mhau mam sawro mam uu ye, mam tabam reto ye, mam tabam ti te ye, tna mam aya sawan to, weto beta mbaut bobaut kʼBi Ait ro hre abyõ mam ambar (tahta) rAit ysya Domba Maku reto. Ana mawe,
“Anu mbewok ntak toni. Amu bibi anu mbewok tna hawyõn anu mbewok, tna hartu anu mbewok ye mamo snok hame wajin.”
14 Tna kak ro Allah wAit mana jiit weto mawe, “Amin: Mabo oh.” Tna raa manes mabo trion 24 reto ntmi mimna heyut ana mbewok.

- Wahyu
- <
- 5
- >

*5:5 Raa ro Yahudi mari raa mkyas 'Singa ro mbam raa mbair ro Yehuda' tna 'Raja Daud hohos sait' tibyo ana mhar kaket mawe raa mkyas Mesias rana.

†5:6 Tiwya raa ro Yahudi mamo mbaut Allah to, ana makah domba maku mana sau msam kʼbi Ait wia. Ana mhar mawe ana raa sai, ja mno iro. Tna Allah ybis ana moo domba mana sau mame majat tna msam kʼAit afo re mees domba reto myon iro wana. Raa ro Yahudi mhar mawe domba maku reto to, raa fret bo mawe Mesias rana: Au oh mi raa mame Yesus yajat afo re mees rAit myon iro wanu beta.

© 2005 WBT