- Kisah Para Rasul
- <
- 13
- >

13
1-2 Ati sau fo jemaat ro Antiokhia siret su. Ana skabuk kʼTuhan tna mhau bo ro mait afo re skabuk kaket. Ana fo nabi ro ja Allah ybis mamo mkyas bo wAit to baro msya guru baro ye. Ana weto to, sait yasom Barnabas tna sait yasom Simeon-Niger. Tna sait yasom Lukius ro ybam kota ro Kirene, tna sait yasom Menahem. (Menahem tait, Saulus ysya Herodes bo to ana tiwya raa mtos su.) Ana hre skabuk su to, Har ro Tuhan mawe kʼana mawe, “Jõ ksoh Barnabas ysya Saulus mamo mno bo woJõ.” 3 Raa weto mhau bo ro mait tna moo matem mtor abyõ kʼana mbewok refo skabuk mayoh Allah yatam ana. Tna fo ana mmah meen akus tna bitsre ana mbewok mamo.
Saulus ysya Barnabas mamoʼt sato ro Siprus
4 Har ro Tuhan mbis, tibyo Barnabas ysya Saulus mbewok mamoʼt joh ro Seleukia. Tna ana mbewok mbam Seleukia maut kapal mamo snok sato ro Siprus. 5 Ana mhau mam remo ro Salamis to, ana mkyas Watum ro Allah. Mamo mkyas mam samu skabuk raa ro Yahudi sor. Tna mere sait yasom Yohanes-Markus kro ana mbewok ye mkah yno bo wana.
6 Ana mamo mur mtan mam sato reto, tibyo snok mam remo ro Pafos. Mam beto to, ana mkai raa ro Yahudi sait yasom Baryesus-Elimas. Ait tait raa ro ja yari botkif mafot kaket tna sioh yawe ait tait nabi ro Allah ybis yama ykyas bo wAit. 7 Ait ja yiranya ysya Gubernur ro sato reto. Gubernur retait yasom Sergius-Paulus. Ait raa ro yhar bo toni. Gubernur retait ja ksoh yari Watum ro Allah. Tibyo ait ytu Barnabas ysya Saulus mama. 8 Menohe Baryesus-Elimas yno wa afo re Gubernur retait smot Yesus ma. 9 Menohe Har ro Tuhan mbo Saulus matak. (Ja raa mtu ait yasom Paulus ye.) Mbo matak tna yasu sayõ Baryesus-Elimas tna yawe, 10 “Kabes yabi (Iblis) ybo nyõ matak to! Ja nyõ hawe bo ro moof tna nno bo kbik-kbak sai! Nyõ sioh raa yoyo tna iso moof ro Allah yerif kʼraa to, nyõ nno mkair sai. 11 Nyõ nno feto tibyo Tuhan kbe yno bo ro samyoh btek mai kʼnyõ ye. Mfo refo nasu mrok mboh! Ti baro firwas nyõ nmat bo fee ye.” Paulus yawe si feto fo, Elimas ait yrok yasu mti. Tna ait saso ninya wore yamo tna saso raa yawe ro mbo yatem re befatu mamo. 12 Gubernur retait ait ymat he Elimas yrok yasu mti tna ait yari bokyas ro Tuhan ana mbewok mkyas to yrok ktak. Tibyo ait yrok smot Yesus.
Paulus yamoʼt kota ro Antiokhia ro mhau mam rabin ro Pisidia
13 Paulus ysya yafoh na sikba Pafos tna maut kapal tna mhoh mamoʼt remo ro Perga. Perga mhau mam provinsi ro Pamfilia. Mam Perga Yohanes-Markus sikba ana tna hah ye yamoʼt Yerusalem. 14 Tna mbam Perga ana mamo renti mam iso mne. Mamo tna snok mam kota Antiokhia ro mhau mam rabin ro Pisidia. Tna mam ayõ ro raa ntmoh (hari Sabat) to, ana mamo skabuk mam samu skabuk raa ro Yahudi. 15 Ana hre tna mari raa mbaca bokom ro Musa ykom baro msya bokom ro nabi na mkom baro ye. Mbaca mkak, tna raa mabi ro mbo samu skabuk reto to, mbis raa mamo mtu bo kʼPaulus ysya Barnabas. Mtu bo kʼana mbewok mawe, “Raa wamu: Anu ksoh nma nkyas bokyas baro kʼamu ye, fe mfe a? Soh nwe nkyas meto mi nkyas oh.”
Paulus ykyas masmair raa ro Yahudi
16 Paulus yasen yros. Tna yawe, “Anu raa ro Israel*Raa ro Israel msya raa ro Yahudi to raa mana sau, mnan anya sai. nsya anu raa mbam rabin roto ro wa Allah bo nri ee: 17 Allah ro anu raa ro Israel ja smot tait, tiwya tinyi ait ysok hohos wanu. Ana mamo raa srim mam Mesir. Mhau mam Mesir to, Ait yno ana mrok mriembes mase. Tna mkah Ait yatak rAit ro mase to, Ait ybo ana frok mbam Mesir mamo. 18 Tna tahun trion 40 firwas bo feto to, Ait yhau ymat tan bo ro ana mno mkair mam tabam ro riamo to. 19 Anu hohos na mamo snok mam oo ro Kanaan tna mame anya msya raa ro mhau mam oo reto. Mame anya msya raa mana krema. Tna Allah yoo yatak yee kʼana re safto tabam wana shauk riryõn kʼraa wAit ro Israel. 20 Allah yno bo weto beta to tahun trion 450 bo feto firwas wa. Mam wore wo ana mhau mam Kanaan Allah ysok raa ro ja yamo aban mana ybo ana. Aban mana weto to, aro sor mbo ana mamo snok mam wore wo nabi sait ro yasom Samuel yama ybo ana mtis naut u. 21 Tna anu hohos na mayoh kʼAllah mawe, ‘Noo raja sait nse ybo amu.’ Tibyo Allah yoo Saul yse yamo raja ro ybo ana. Saul tait ku bi Kisy yare. Raa wait beta to ku renti-renta bi Benyamin ro tiwya tinyi bi Yakub yare. Saul yamo raja tna ybo ana 40 tahun. 22 Tna Allah beak ait yakus. Allah yawe:
‘Jõ tmat sas Daud ku ro bi Isai yare tna ait yno Jõ thaf mnan. Ait raa ro kbe yno bo ro Jõ ksoh beta.’
1 Samuel 13:14; Mazmur 89:21
Feto to Ait ysok Daud yse yamo raja riryõn shauk hroh ro Saul reto. 23 Mbam ku renti ro Daud yabe oh mi, Allah siwyan Raa sait mkah bo yoo riof ro mase yee kʼraa ro Israel. Ait retait yama oh. Yasom rAit Yesus. 24 Yesus yasom frok fefares to, raa sait ro yasom Yohanes yama. Yohanes ykyas kʼraa ro Israel makin yawe, ‘Nashana oh! Tna nma re kbe jõ baptis anu.’ 25 Yohanes yno bo ro Allah ybis kʼait tna yawe, ‘Anu nnaut nwe jõ fi awya? Jõ fi Mesias fee. Ait retait kbe yama yrof jõ. Ait yase toni syok. Menohe jõ fi raa kair sai. Tibyo jõ trus sandal rAit fee.’ ”
26 Tna Paulus ykyas bo renti naut yawe, “Raa wojõ; anu taro to ku renti ro bi Abraham yabe. Tna anu taro to raa rabin roto menohe anu waa Allah bo ye. Allah tiwya ykyas yawe Raa sait meen yoo riof ro mase yee kʼanu. Tiwya Allah ykyas Raa retait re kbe anu ro mfo refo bhau to bri tna kbe bkai riof. 27 Tiwya raa wase mawe Yesus tait Mesias. Raa ro mhau mam Yerusalem msya raa mabi wana mhar bo reto fefares. Bokom ro tiwya Allah ybis nabi na mkom mawe, ‘Meen raa mikyak Ait tna mame Ait yajat.’†Mamo snok mam mfo refo raa ro Yahudi ja mmat Bosi ro Wia (Perjanjian Lama) fares ye. Feto to ana mhar bokom ro mkyas Mesias. Yesaya 53, Mazmur 22, Mazmur 69 msya far-far roto naut ye betoo bo ro tiwya mai kʼYesus. Wore ro raa mkom far-far weto mam aam rana reto to, bo weto mabo fefares. Raa ro Yahudi ja mmat far-far weto, menohe ana srau fefares. Masu mti fares. Tna ana ro mhau mam Yerusalem to, ja mbaca bokom reto mam ayõ ro ana ntmoh (hari Sabat) soo oh. Tna ana mesait mikyak Yesus mnan si bo ro nabi na tii mkyas weto to, mhau rau oh. Menohe ana srau mnaut bo weto fee ye. 28 Yesus yno bo ro mkair aro fee. Menohe raa sioh mawe yno bo mkair. Mawe yno safo tibyo mamo mo kʼPilatus mawe, ‘Noo safo mana nmit kʼAit oh! Nbis raa wonyõ nawe mame Ait yajat!’ 29 Ana mno bo weto beta mamyot bo ro tiwya nabi na mkom wia matim oh. Ana mno bo weto mkak. Tna fo, ana skur ajat rAit mbam ara warok reto mamo sama Ait mam isra mato. 30 Menohe Allah yno Ait yrok yasen. 31 Tna raa mmat Ait u ye. Raa ro tiwya kro Ait mamo mbam Galilea mamo snok mam Yerusalem to, ana weto mmat Ait ti aro ye. Tna mfo refo ana weto ja mkyas bo ro ana mmat Ait yno to. Ana mkyas Yesus yasom kʼraa wamu ro Yahudi ye.
32 Mfo refo jõ tsya Barnabas nma nkyas bokyas refo kʼanu. Bokyas reto misti simaut kʼraa: Au oh mi bosi ro tiwya Allah ykyas ysi kʼhohos wanu. 33 Bo ro tiwya ysi reto to, mfo refo mabo oh. Anu fo ku renti wana. Tna anu fo bmat: Allah yno Yesus yrok yasen. Yno mamyot mfi bokyas ro tiwya tinyi Raja Daud ykom mam Mazmur ro ewok to, yawe,
‘Nyõ tait Ku aJõ tna riwai Jõ tabe Nyõ oh.’
Mazmur 2:7
34 Tna Allah ykyas Ku rAit Yesus yawe Ait kbe yno Yesus yrok yasen tna kbe ye yhai u fee. Allah yawe,
‘Tiwya tsi bo tawe tno bo moof ku renti ro Daud yabe sait to. Tna bo ro Jõ tesait tsi meto kbe mabo! Au oh mi; “Meen Ku renti rait sait yasen yamo Raja.”’
Yesaya 55:3
35 Tna tiwya Daud yawe kʼAllah mam Mazmur far-far roto yawe,
‘Ait ro Nyõ Nbis Yama tait, meen Nyõ sayõ ajat rAit makus mnis fee.’ ”
Mazmur 16:10
36 Tna Paulus ykyas renti yawe, “Bokyas reto to, Daud ykyas ait yesait fee. Daud yno bo ro Allah ybis kʼait yno mam wore wo tiwya ait yhau fares to. Ait yno bo weto mkak tna ait yhai. Tna raa makah hai rait mamo sama mam yuk ro tiwya raa sama hohos na wait ye. Tna hai rait mrok mnis. 37 Menohe hai ro Yesus mnis makus mfi Daud fee: Allah yno Yesus yrok yasen. 38 Taja, tano na; nri oh. Nhar oh. Bo ro Yesus yno oh mi mno re Allah yyon iro raa to. 39 Tna awya ro smot Ait to, kbe Allah yyon iro wait beta. Tibyo Allah yawe ait retait raa ro yhaf moof ati. Menohe Watum ro Musa mno raa mhaf wana moof ati feto fee. 40-41 Tiwya Allah ybis nabi wAit mama mkom mawe,
‘Meen, mam wore wo anu nhau to, kbe Jõ tno bo ro msai sau. Kbe raa betoo bo reto kʼanu. Menohe kbe anu nri tna nfot fee. Kbe anu nmus-amas Ait. Kbe anu nrok ntak ye. Tna kbe anu nhai beta.’ ”
Habakuk 1:5
Nri smot Yesus be kbe bokyas reto mai kʼanu ye.
42 Paulus ysya Barnabas mkyas bo mkak. Tna raa frok samu skabuk reto mamo. Mamo tna raa weto soh-soh ana mbewok mawe, “Amu ksoh anu mbewok ne nma nkyas bo reto u kʼamu. Nma nkyas mam ayõ ro raa ntmoh (hari Sabat) ro rouu ro mama naut.” 43 Raa skabuk mkak. Tna raa mawat kro Paulus ysya Barnabas mamo. Ana weto to, raa ro Yahudi ye tna msya raa ro mbam rabin roto menohe ro kro agama ro Yahudi ye. Tna ana mbewok reto mkyas kʼana mawe, “Mkah tak ro Allah rAit to, nhau smot Ait yoyo.”
44 Ayõ ro raa ntmoh rouu to, raa ro kota reto beta mama siret mari bokyas ro Allah. 45 Menohe raa ro Yahudi mmat raa msis weto mari bo ro Paulus ykyas to, ana hawe. Tna mrok mhaf mkair. Tibyo ana mamus ana mbewok. Tna besboh bo ro ana mawe. 46 Menohe Paulus ysya Barnabas waa fee. Ana me mawe kʼana ro Yahudi weto mawe, “Allah ybis amu nkyas watum rAit kʼanu wia matim. Menohe anu hawe bo nri. Anu nnaut nwe anu noof mnan si, tibyo meen nkai nmos mae fe mfe a? Anu hawe bo nri Watum ro Allah feto to, kbe amu haberek kbor wamu tna nmo nkyas kʼraa mana roto. 47 Feto ye Tuhan ybis amu yawe,
‘Jõ tsok nyõ mkah namo nnan nfi kek. Kbe nyõ nram iso kʼraa rabin roto makin. Re kbe nyõ nakah riof ro mase namo nee kʼraa ro mhau mam arin aso beta.’ ”
Yesaya 49:6
48 Raa mbam raa mana roto mari feto, tibyo mrok simaut mase. Ana mawe bokyas ro Tuhan reto moof syok. Tna raa ro tiwya Allah ysok yawe meen mkai mamos mae to, ana mama smot Yesus beta. 49 Tna bokyas ro Tuhan, raa makah mamo mkyas mam rabin reto beta.
Paulus ysya Barnabas mamoʼt remo roto
50 Menohe raa ro Yahudi mkyas-kas Paulus ysya Barnabas. Ana mkyas kʼfnya manes ro mhau mam kota reto tna ro ja waa Allah ye. Tna mamus ana mbewok kʼraa ro mase ye. Tibyo fnya msya raa wefo sikowah Paulus ysya Barnabas tna mikyak ana mbewok frok mamo mbam oo rana ye. 51 Paulus ysya Barnabas ngkaru bohasyaf ro mhau kʼana mbewok maa to war feto.‡Raa ro Yahudi ja mnaut mawe ana raa ro moof. Tna mawe raa roto taro to, raa ro mkair. Feto to soh ana mamo mam wore wo raa ro wase Allah mhau to, ati ro ana frok mbam amah reto soh mfe remo reto to, ja ana ngkaru bohasyaf ro mhau kʼana maa to war feto. Tna mbewok masen mamoʼt remo ro Ikonium. 52 Raa ro smot Yesus mam Antiokhia simaut mase tna Har ro Allah mbo ana matak ye.

- Kisah Para Rasul
- <
- 13
- >

*13:16 Raa ro Israel msya raa ro Yahudi to raa mana sau, mnan anya sai.

†13:27 Mamo snok mam mfo refo raa ro Yahudi ja mmat Bosi ro Wia (Perjanjian Lama) fares ye. Feto to ana mhar bokom ro mkyas Mesias. Yesaya 53, Mazmur 22, Mazmur 69 msya far-far roto naut ye betoo bo ro tiwya mai kʼYesus. Wore ro raa mkom far-far weto mam aam rana reto to, bo weto mabo fefares. Raa ro Yahudi ja mmat far-far weto, menohe ana srau fefares. Masu mti fares.

‡13:51 Raa ro Yahudi ja mnaut mawe ana raa ro moof. Tna mawe raa roto taro to, raa ro mkair. Feto to soh ana mamo mam wore wo raa ro wase Allah mhau to, ati ro ana frok mbam amah reto soh mfe remo reto to, ja ana ngkaru bohasyaf ro mhau kʼana maa to war feto.

© 2005 WBT