- Matius
- <
- 7
- >

7
Nmat sas raa roto ma.
1 “Nmat sas raa roto ma. Nnaut nwe raa roto mno bo ro mkair ma. Nhau nnaut feto ma be kbe Allah haberek ymat sas anu si, yawe anu weto nno bo mkair ye meto. 2 Bo maja ro anu nbo nwe raa roto mno bo mkair to, kbe Allah haberek bo maja reto yawe anu to nno bo mkair ye. Tna bo maja ro anu nbo nnit bo ro raa roto mno to, kbe Allah haberek ybo bo maja reto ynit bo ro anu nno to ye. 3 Soh raa wanu sait yno bo ro mkair kebet baro sai to, reto mnan fi knuf ro maku mhau kʼait yasu. Anu nmat sas ait. Menohe knuf ro maboh mhau kʼanu nsu. Feto to anu nahni bo ro mkair-kar mase ja anu nesait nno. 4 Fyi re anu nwe kʼait nwe, ‘Nama, jõ tmen knuf ro maku kʼnyo nasu mato to.’ Ja anu nesait nmat knuf ro mhau kʼanu nsu mato wanu fee! 5 Sioh anu to ma! Nisoh anu wia. Tna kbe nsu maah re kbe nmen knuf kʼait yasu mato to.”
Watum ro Allah to, nkyas kʼraa ro hawe mari to ma
6 “Bo ro moof toni to, noo beak mtah mait to ma; be kbe haberek mafit anu. Noo haban mutiara ro mabyoh maut toni to, beak fane mait to ma; kbe fane mau maut mber kait-kat makus.”
Nyoh bo kʼAllah
7 Tna Yesus yawe, “Nyoh bo tna kbe Allah yoo bo yee. Saso bo tna kbe anu ntru bo reto. Nii mato tna kbe mato reto Allah yitrah. 8 Awya sai ro yayoh bo kʼAllah to, kbe Allah yoo yee. Awya sai ro saso bo to, kbe tru tu oh. Tna ro yai mato to, kbe Allah yitrah mato reto ye oh. 9 Mfi bo ku wanu sait yhai sre yawia boit yait to, kbe yaja yasen yoo fraa yee ku rait yait fee. 10 Mfi bo ku sait yawia yabo syoh to, kbe yaja yoo aban yee fee. 11 Anu raa to nimara mboh. Menohe anu nksoh noo bo ro moof nee ku wanu. Tna Nja ranu ro yhau mam sawro rAit to, ksoh yoo bo ro moof toni yee kʼanu ye. Soh raa mayoh bo kʼAit to, kbe Ait ksoh yoo bo reto yee kʼana ye fea!”
Iso ro ati to mtit
12 “Bo bawya sai ro anu ksoh nwe raa mno kʼanu to, nno mfi feto kʼana ye. Watum ro tiwya Musa ysya nabi na mkom to, mabo rau oh meto.
13 Mato sau ro mtit mhau. Ntomer ntwok mam mato ro mtit reto. Ntwok mam mato ro meya ma. Nmo mam iso mabi ma. Iso ro mabi reto to, iso ro rabin kair. Tna raa msis-sas kro iso reto. 14 Menohe iso ro mamos mae to mtit. Tna mato rau to maku toni ye. Raa ro bito kro iso tna ntwok mam mato reto to kebet baro sai.”
Raa ro mawe ana moof to, ana ja mno bo ro moof fe mfe a?
15 “Kaket anu: Kbe raa mama sioh mawe, ‘Amu fo, Allah ybis nmo nabi wAit. Amu ja nkyas bo wAit.’ He mfe. Ana weto, wan-wan mno bo moof mfi domba. Menohe ana ja safo mfi mtah serigala ye meto. 16 Nmat sas bo ro ana weto ja mno. Tna kbe anu nmat he ana mno bo ro mkair-kar. Feto kbe anu nhar nwe raa weto mbam kʼAllah fee. Raa taro mfi ara ro moof. Tna raa taro to, mfi abumun sai. Ja raa mryoh anggur make mbam abumun mara fee. Tna ja raa mryoh kake ro moof mbam hyoh muuf bo fee ye. 17 Ara ro mara moof to, kbe make rau to moof yum. Tna kake mara ro moo kaket fee, kbe make rau to mkair ye. 18 Ara ro mara moof to, ja make rau to mkair fee. Feto ye ara ro mara mkair to, kbe make rau to moof fee ye. 19 Tna kake mara ro mse make moof kaket fee, kbe raa mfat mkah war to. 20 Feto ye mkah ana ro sioh mawe ana nabi ro Allah. Ana mawe Allah ybis ana makah watum rAit mama mkyas. He mfe, soh anu nmat sas bo mafer ro ana mno to, kbe anu nhar nwe ana mbam Allah mama fe mfe a.
21 Raa ja mkyas bo kʼJõ tna mtom Jõ tasom mawe Jõ fi Tuhan*Mam mai ro Yunani, 'tuan' msya 'tuhan' mnan anya sai. Menohe mai ro Indonesia; soh raa mkyas Allah ysya Yesus to, ana mkom 'Tuhan'. Tna soh mkyas raa sai, ana mkom 'tuan'. Ewok ye raa masom fee: 'Tuhan' to gelar ro ja raa mtu ati ro ana mkyas kʼraa mase ro mbo ana. Tiwya tinyi fnya sor mkyas bo kʼmaa na, mawe 'Tuhan'. Tna sryan ykyas kʼbobot ro ybo ait to, yawe 'Tuhan' ye. Nmat Lukas 6:46; 1 Petrus 3:6; 2 Korintus 4:5. rana. Menohe ana weto taro mamo raa woJõ fee. Ana kbe mamo raa ro Allah ybo yfi Raja fee. Jõ Taja yhau mam sawro rAit. Tna raa ro ja mno bo ro Ait ksoh sai oh mi kbe mamo raa wAit to. 22 Meen mam ati ro Allah ysok raa ro mamo raa mana rAit to, kbe raa msis-sas mama mtu kʼJõ mawe, ‘Tuhan; tiwya amu oh mi nkah natak aNyõ nkah soo ro Allah nmo nkyas kʼraa sor. Tna amu nkah natak aNyõ ye nikyak kabes sor. Tna amu nno bo ro msai mawat taro sor mkah Nyõ natak aNyõ ye.’ 23 Menohe ati reto to, Jõ titbat tawe kʼana abyõ tawe, ‘Jõ wase anu saut! Anu raa ro ja nno bo kbik-kbak sai meto. Nmo fari tno!’ ”
Raa ro yhar bo msya raa ro wase bo
24 Tna Yesus yawe, “Raa taro mari bo ro Jõ tkyas refo tna kbe mbo mno kaket. Ana weto mfi raa sait ro ja yhar bo sgi amah rait abyõ mam fraa to. 25 Ait sgi abyõ mam fraa to, tibyo amah rait matu fee. Oom mais mos, syar miyi mama, tna oof ye frok mama mfi to, menohe amah rait reto mros matak; matu fee. 26 Raa taro mari bo ro Jõ tkyas refo tna mbo mno fee. Ana weto mfi raa sait ro ja wase bo. Ait retait sgi amah rait abyõ mam snyik mana. 27 Oom mais mos, syar miyi mama, tna oof ye frok mama mfi amah reto to, tibyo amah reto matu mai tabam.”
Raa ro mari bo ro Yesus ykyas mrok ktak
28-29 Yesus ykyas watum reto matak toni. Menohe guru agama ro Yahudi to, ja bokyas wana matak kaket fee. Yesus watum bo mkak. Tibyo raa ro mari bokyas rAit reto mrok ktak beta.

- Matius
- <
- 7
- >

*7:21 Mam mai ro Yunani, 'tuan' msya 'tuhan' mnan anya sai. Menohe mai ro Indonesia; soh raa mkyas Allah ysya Yesus to, ana mkom 'Tuhan'. Tna soh mkyas raa sai, ana mkom 'tuan'. Ewok ye raa masom fee: 'Tuhan' to gelar ro ja raa mtu ati ro ana mkyas kʼraa mase ro mbo ana. Tiwya tinyi fnya sor mkyas bo kʼmaa na, mawe 'Tuhan'. Tna sryan ykyas kʼbobot ro ybo ait to, yawe 'Tuhan' ye. Nmat Lukas 6:46; 1 Petrus 3:6; 2 Korintus 4:5.

© 2005 WBT