- 1 Korintus
- <
- 10
- >

10
Nnaut iro ro raa Yahudi tii mno
1 Taja, tme, tao, tano na; sorni bo ro hohos wanu tiwya mno to ma: Raa mana ro Yahudi weto beta tiwya frok mbam tabam ro Mesir. Ana frok mbam Mesir to, raja ro ybo Mesir to saka ana. Menohe Allah yno iso re ana frit aya sawan ro masom 'Laut Merah' tna mkai riof. Tna Allah yhau mam barmabyõ sau ro sbyah ana wa. 2 Tiwya hohos wanu weto beta kro Musa tibyo raa mawe barmabyõ reto msya aya sawan reto 'baptis' ana.*Musa yerif iso kʼana re ana mkai riof to, fret bo mawe kbe meen Yesus yama tna yerif iso kʼanu re anu bkai riof. Nmat Kisah 3:22; Roma 6:4-11; Ibrani 3:2-6. 3 Tna Allah yno bo ro msai: Ait yoo boit yee kʼana mait mam iso. Tna ana beta mait boit reto ro masom manna. 4 Tna Allah yno bo msai re aya snok mbam fraa sau. Tna ana beta mata aya reto. Fraa reto fret bo mawe Kristus. Tiwya Ait yatam ana yamo.†Far-far refo fret bo mawe Kristus tait yno re raa mhau maam. 5 Raa magin reto to, beta mmat bo ro hnah weto ro Allah yno. Menohe ana beta mno Allah yhaf rAit to mnan fee. Tibyo ana mawat mhai akus mam yuk ro riamo reto.
6 Tna bokyas reto raa mkom afo re anu bmat tna bhar tna bisoh anu kaket. Nno be anu bno bo ro mnan fi hohos wanu weto tii mno to ma. Ana weto masmamo tna saso bo ro mkair-kar. 7 Tna ana taro mbaut berhala. Kaket anu re anu aro nbaut berhala nnan ana ma! Bokom ro Allah mawe,
“Raa ro Israel sohmaam bo tna ana smar simaut tna mbaut berhala ro ana mfen.”
Keluaran 32:6
8 Nus-as bo nnan fi ana taro to ma. Bokom ro Allah mawe,
“Raa ro Israel mabo 23.000 mno bo ro feto tibyo mhai mam ayõ sau.”
Bilangan 25:1-18
9 Sanet Tuhan ranu ma, mnan fi ana taro tiwya mno. Ana taro sanet Tuhan tibyo Ait ybis aban mafit ana weto majat.Bilangan 21:5-6. 10 Kmo Allah tna nmai wer mnan fi ana taro to ma. Tiwya ana weto baro mno mai mawe, “Anu bhau mam yuk ro riamo mam befo to, tna boit ro moof aro fee!” Tibyo malaikat sau mama mame ana weto majat.Bilangan 16:41-49.
11 Bo weto mbtek mai kʼana afo re anu bmat tna bisoh anu kaket. Anu bmat bokom ro Allah reto tna bnaut kaket re kbe anu bno bo mnan fi ana tiwya mno to ma. Anu mfo bhau mam ti sboh rau oh mefo. 12 Raa ro yawe, “Jõ fi smot Yesus matak. Jõ ja tno iro fee saut!” Rau ro moof to, ait retait yisoh ait yno kaket re kbe ait ytek mam iro to ma. 13 Ati ro bo aro mama sanet anu re anu kene wo mbtek nno iro to, nnaut oh: Bo weto mama sanet raa beta. Allah kbe yerif iso kʼanu frok nmo re kbe anu nno iro fee. Tna Ait yhar anu ntak wanu to mamo snok woyõ. Ait yno wa re bo weto tko anu toni to ma. Bo ro Allah yawe yno to, kbe ybo yno tu oh.
Raa ro wase Allah to, nmo sohmaam korat wana to ma
14 Feto to noo berhala msya bombra ro tabam refo tiwya anu smot to, mbeak fari. 15 Anu to nnan raa ro srau manes oh. Anu nesait nnaut nwe bo ro jõ tkyas refo mabo fe mfe a: 16 Anu, raa ro kro Kristus ja bkyõ Korat ro Biit Roti Su. Tna anu byoh asik mase kʼAllah tna bta anggur maya baro.‡Raa ro Korintus taro to raa ro Yahudi. Tna ati ro ana makyõ korat rana ro masom Paskah to, ja mata anggur maya ye. Ana mata anggur maya reto mawe, “Anu bta anggur maya refo fo mayoh asik mase kʼAllah.” Feto ye Paulus yawe anggur maya ro ja anu raa ro Kristen bta to, ja anu bnaut Yesus, mees rAit tna byoh asik mase kʼAllah ye. Anu bta anggur maya reto to, tna bhaf sau, srau sau bnaut Yesus mees rAit, ati ro raa mame yajat. Tna roti ro anu biit reto to, fret bo mawe Yesus tait kwiyan rAit oh meto. Anu sohmaam korat reto to, anu bhaf sau su bnaut Yesus ati ro raa mame yajat. 17 Roti reto to, sau aran tna anu sait-sait beta biit roti reto su. Anu bhaf sau, srau sau, bonaut sau feto to, anu beta to betsu ranu sau aran. 18 Nnaut raa mana ro Israel: Ana moo domba, sapi, msya boit bo to, makah msan kʼAllah mam wohat (mezbah)§Bokom ro Musa mkyas iso hayah-hayah ja raa moo bo msan kʼAllah. (Nmat Imamat pasal 1-7.) Wore weto raa mno: Korban Penebus Salah to hayah, tna Korban Bakaran hayah, tna Korban Sajian, Korban Penghapus Dosa, msya Korban Keselamatan to hayah ye. Bosan taro to, imam mko abyõ mam wohat ro Allah. Far-far 18 refo mkyas Korban Keselamatan. Korban Keselamatan refo mno iranya raa weto msya Allah to moof. Bosan reto haber taro imam mko abyõ mam wohat ro Allah tna haber taro to imam moo mkah ana mesait sohmaam, tna haber roto taro raa weto mesait moo tna hre sohmaam su. ro mhau mam Samu ro Allah. Ana moo bo weto msan kʼAllah mnan si iso ro bi Ait ybis oh. Tna Allah yawe ana weto moo bo reto baro kʼana mesait mabo ye. Ana mhaf sau su msya anya tna msya Allah to, mbaut bi Ait meto.
19 Tna jõ tkyas kak msya bombra ja raa moo msan kʼberhala: Raa taro smot berhala sor mnan fi allah wana. Menohe berhala weto to ara, atau fraa bo to sai. Tna bosan ro raa msan weto to kak msya bo ro sei sai, bo ro mbau fee. 20 Bo weto to, ana msan kʼAllah fee. Ana weto wase Allah. Bo ro ana msan weto to, ana msan kabes sor. Ana miranya msya kabes aro rau-rau oh meto. Tna jõ hawe anu aro niranya nsya kabes. Feto to, jõ tawe kʼanu tawe, “Anu nsya ana hre su tna nbo kak ro ana msan kabes to ma! Mfi bo anu nno bo feto to, anu niranya nsya kabes ye meto.” 21 Anu nkyõ Korat ro Niit Roti Su to mkah bo niranya nsya Allah. Anu ja nta anggur maya tna niit roti mkah bo nnaut Tuhan. Nkyõ korat ro kabes tna niranya nsya kabes ye to ma! 22 Kbe Tuhan yawe, “Anu kro Jõ oh! Anu kro jõ tna kabes mnan anya to fee saut ye!” Bo msai meto! Tuhan tait yatak yiwer, kbe Ait kmo anu!
23 Raa ro kro Kristus taro to ksoh mno-na bo fares. Tna ana mkyas mawe, “Soh watum aro mawe wa bo ro tno reto fee; kbe tno bo bawya sai ro jõ ksoh!” Menohe jõ tawe kʼanu tawe, “Bombra taro merif mafer aro fee, tna bombra taro tubat raa anya to fee.” 24 Saso bo ro moof mkah netsu wanu nesait sai to ma. Rau ro moof to, anu nno bo ro moof mkah raa anya beta.
25-26 Bokom ro Allah mawe:
“Tabam refo msya bombra beta to bo ro Tuhan wAit.”
Mazmur 24:1
Feto to, ati ro anu nmoʼt pasar nwe noo kak to, ntu bo kʼraa ro masim kak wia to ma. Nwe, “Kak refo riwai raa msan kʼberhala Imamat 7:28-36; Ulangan 18:1. to fe mfe a?” to ma. Noo kak bawya ro anu nksoh noo sai. Noo mkah nhaf ro moof sai.
27 Mfi bo raa sait ro kro Kristus fee to ymen anu yawe, “Nma biit boit su mam amah ajõ.” Nmo oh tna niit mkah nhaf ro moof. Niit bo bawya ro ait saruk yse kʼanu niit. Ntu nwe “Boit refo riwai raa msan kʼberhala to fe mfe a?” to ma. 28 Menohe mfi bo anu hre su niit boit tna raa sait yawe kʼanu yawe, “Boit refo riwai raa msan kʼberhala wia oh.” Yawe feto anu nhar nwe raa retait yhaf rait yawe wa. Feto niit boit reto ma. 29 Jõ tkyas bo ro ait retait ynaut yawe sai. Anu nesait nhar nwe bo ro mbau aro fee. Menohe Ait retait ynaut yawe boit reto to mbau. Feto to anu nmat ait. Niit boit reto ma! 30 Raa taro hawe bo mmat raa anya tna mawe, “Ja jõ tayoh asik mase kʼAllah ro yoo boit yee kʼjõ tait. Boit aro mbau kʼjõ fee. Fyi re raa mkyas jõ, mawe jõ tno bo ro mkair?” Nno feto ma! 31 Bo ro anu niit tna aya ro nta tna bo beta ro ja anu nno to, nno kaket re kbe raa mbibi Allah. 32 Mfi bo anu hre su nsya raa ro Yahudi to, kaket anu re kbe anu nisti ana mno iro to ma. Tna mfi bo anu hre su nsya raa ro Yunani to, kaket anu re kbe anu nisti ana mno iro to ma. Tna mfi bo anu hre nsya raa anya ro kro Kristus to, kaket anu re kbe anu nisti ana mno iro to ma. 33 Ja jõ tno feto ye. Bo bawya ro jõ tno to jõ hamer tno bo ro moof mkah raa beta. Jõ saso bo ro moof kʼjõ tesait sai fee. Tno feto re kbe ana fri riof ro mase ye.

- 1 Korintus
- <
- 10
- >

*10:2 Musa yerif iso kʼana re ana mkai riof to, fret bo mawe kbe meen Yesus yama tna yerif iso kʼanu re anu bkai riof. Nmat Kisah 3:22; Roma 6:4-11; Ibrani 3:2-6.

†10:4 Far-far refo fret bo mawe Kristus tait yno re raa mhau maam.

10:9 Bilangan 21:5-6.

10:10 Bilangan 16:41-49.

‡10:16 Raa ro Korintus taro to raa ro Yahudi. Tna ati ro ana makyõ korat rana ro masom Paskah to, ja mata anggur maya ye. Ana mata anggur maya reto mawe, “Anu bta anggur maya refo fo mayoh asik mase kʼAllah.” Feto ye Paulus yawe anggur maya ro ja anu raa ro Kristen bta to, ja anu bnaut Yesus, mees rAit tna byoh asik mase kʼAllah ye.

§10:18 Bokom ro Musa mkyas iso hayah-hayah ja raa moo bo msan kʼAllah. (Nmat Imamat pasal 1-7.) Wore weto raa mno: Korban Penebus Salah to hayah, tna Korban Bakaran hayah, tna Korban Sajian, Korban Penghapus Dosa, msya Korban Keselamatan to hayah ye. Bosan taro to, imam mko abyõ mam wohat ro Allah. Far-far 18 refo mkyas Korban Keselamatan. Korban Keselamatan refo mno iranya raa weto msya Allah to moof. Bosan reto haber taro imam mko abyõ mam wohat ro Allah tna haber taro to imam moo mkah ana mesait sohmaam, tna haber roto taro raa weto mesait moo tna hre sohmaam su.

10:25-26 Imamat 7:28-36; Ulangan 18:1.

© 2005 WBT