- Matius
- <
- 24
- >

Yesus ykyas makyon sboh rau
24
Samu ro Allah to, meen mrok sgik
1 Yesus sikba Samu ro Allah yamo. Tna kuber wAit mama mo kʼAit tna merif koot ro Samu ro Allah mros to kʼAit. 2 Tna Yesus haberek yawe, “Nmat samu weto beta. Meen raa mitrah samu weto. Tna kbe tembok msya fraa sau bo mhau matak ntar-tar anya u fee. Kbe fraa weto sgik mbtek mai tabam beta.”
Bo kair ro meen btek mai kʼraa
3 Yesus yaut yamo hre mam Faut ro Zaitun. Tna kuber wAit mama mkyas bo msya Ait yesait kar. Ana mtu bo kʼAit mawe, “Tija re bo ro Nyõ nkyas weto mabo to? Kbe amu nmat bo bawya re nhar nwe oon mabu ro Nyõ nama to? Tna amu nmat bo bawya re nhar nwe tabam refo kene sboh rau ye to?” 4 Yesus yawe, “Kaket anu! Nno be raa mama sioh besruf anu. 5 Jõ fi Mesias sait aran. Menohe meen raa mawat mama tna sruf bo mawe ana Mesias ybam kʼAllah. Kbe raa mawat mari feto tna smot raa weto. 6 Kbe anu nri he raa rabin taro meanya tna mafa mnin-nin. Bo weto kbe mabo tu oh. Menohe waa ma: Bo weto kbe frok matim wia. Bo weto frok mama tna tabam refo ayõ rau ro haberek tetara fee. 7 Tna raa ro bangsa sau kbe masen mame anya msya raa ro bangsa roto taro. Tna raa ro raja sait ybo kbe masen mame anya msya raa ro raja roto taro mbo ye. Tna kbe hai awyah btek mai kʼraa, tna kbe iin frok mam wore aro rau-rau ye. 8 Menohe bo ro samyoh weto beta to makit rau sai fares meto. Wore wo anu nmat bo weto to, kbe anu nhar nwe oon reto mabo oh. Reto mfi fnya ro mhaf ja kborham wia, tna kbe mabe ku to. 9 Anu nkro Jõ to, tibyo kbe raa mfot anu msan kʼraa sikowah tna mame anu njat ye. Tna raa bangsa ro tabam refo beta kbe knait anu. 10 Ati reto to, raa mawat ro tiwya smot Jõ wia to, kbe haberek. Tna kbe ana hren ksuk kʼanya ye tna knait anya ye. 11 Tna kbe raa mawat mama sioh raa mawe, ana to nabi ro Allah ybis mama mkyas bo wAit. He mfe. Bo ro ana mkyas to, kbe raa mawat mari tna kro ye. 12 Bo mkair-kar ro mfo wefo raa mno sor to, mrok msai renti. Tibyo raa mawat kbe miranya kaket u fee. 13 Tna awya ro bito smot Jõ matak mamo snok mam oon sboh rau to, meen ait ykai riof ro mase. 14 Tna bokyas moof ro mkyas raa mana ro Allah yamo Raja ybo to, kbe raa mkyas. Mkyas kʼraa ro bangsa makin mam arin aso refo beta mari. Mari wia tna fo oon rau sboh oh meto.”
Bo mkair-kar ro meen btek mai kʼraa
15 Tna Yesus yawe, “Nmat bokom refo tna kbe anu nfot bo ro Jõ tawe kʼanu: Tiwya Allah ybis nabi Daniel ykyas yawe,
‘Meen bo sau ro mkair toni mama sikowah yuk ro mbau to.’
Daniel 9:27, 11:31, 12:11
Jõ tawe kʼanu tawe, ati ro anu nmat bo reto mabo to, anu nhar nwe kene mam wore wo tabam refo haberek. Ati ro anu nmat bo reto to, 16 anu ro nhau mam provinsi ro Yudea to; nsen nsam nmo nuut atu mana. 17 Anu ro hre abyõ mam samu wanu kri-kri to; kbe nroh satoh bo wanu mbam amah mato nbo frok to ma! Bo weto makus rof. 18 Anu ro nkah bo mam armato to; hah ne nmo noo ratan wanu ma. Nsam fooh nmo sai. 19 Wore weto to, fnya ro mhaf tna msya fnya ro mee sis ku mees wana fares to, ana mmof toni. Ana kbe matak msam fooh fee. 20 Skabuk nyoh Tuhan afo re meen ati ro anu nsam to, nsam mam snyi ro ja oom maah mais to ma. Tna re meen anu nsam mam ayõ ro raa ntmoh (hari Sabat) bo to ma ye. 21 Meen wore weto to, arin mkair toni. Maban tiwya tinyi Allah sair tabam refo mamo snok mam mfo refo fo, raa mkai bo ro mfi feto aro fee. Tna bo ro mkair-kar mfi feto to, aro meen me btek mai kʼraa u fee. 22 Oon ro samyoh reto to, oos mawe Allah yatmof raa sok wAit. Feto to yawe yisusu oon reto mabuf baro. Soh mfe to, raa sait bo meen ye yhau fee. Soh mfe to, raa beta mhai. 23-24 Meen, ati reto to, raa ro mawe besruf anu to, kbe frok mama. Taro mawe ana to Mesias, he mfe. Tna taro mawe ana to nabi ro Allah ybis mama mkyas bo wAit. He mfe ye. Wore weto to ana sair bo ro hnah. Tna mno bo ro msai mawat ye. Ana mawe besruf raa beta. Ana tomer besruf raa sok ro Allah wAit ye he mfe. Feto to, soh raa sait yawe kʼanu yawe, ‘Nmat, Mesias yama mam ati rno mno!’ Soh yawe feto to, nri ait ma! Tna soh sait yawe kʼanu yawe, ‘Nmat, Mesias yama mam ati rau mau.’ Nri bo ro yawe to ma! 25 Nnaut bo ro tawe kʼanu fo. Jõ tkyas bo refo kʼanu wia wore wo bo weto frok mama fefares to. 26 Soh raa mawe kʼanu mawe, ‘Nmat, Mesias yama oh mam tabam ro riamo yama oh!’ Soh raa mawe feto to, nri ana ma. Nmo teto ma. Tna soh raa mawe, ‘Mesias yama yhau mam amah rno hawar jaro oh!’ Soh raa mawe feto to, nri ana ma ye. 27 Ati ro 'Ait ro Yroh Yama Yfi Raa Sai' yama to, kbe raa beta mmat tna mhar mawe Ait yama. Soh rir mrir mbukak abyõ mam ayoh to, ja raa mmat rir reto maban ati ro ayõ maut mamo snok mam ati ro ayõ twok to. Jõ te tama u to, kbe raa beta mmat tna mhar Jõ feto ye. 28 Tna wore bo ro mhai mhau akus to, hofyoh yiis mhar ye oh. Tna ana mawat mama fru-fra mamo-me mam yuk reto ye.”
Ait ro Yroh Yama Yfi Raa Sai meen yama
29 “Oon ro samyoh reto mkak wia, tna ayõ mrok mti mamur ye, tna snyi mrok mawyah fee ye, tna sken ro mhau abyõ mam ayoh to btek-tak ye, tna bombra ro mhau abyõ mam ayoh to mrok mnah-nah mamo mai jaro-jaro ye. 30 Mam ayõ reto to, raa mmat ayoh.Daniel 7:13. Ana mmat bo tna mhar mawe, 'Ait ro Yroh Yama Yfi Raa Sai' yama mefo. Raa bangsa beta mam tabam refo to, mmat bo reto. Mmat tibyo mrok mawyan surut ana mkak. Jõ fi 'Ait ro Yroh Yama Yfi Raa Sai'. Meen ati reto to, raa mmat Jõ tbam ayoh mboh abyõ troh tama. Tama to, raa mmat tatak aJõ msya tase aJõ ro msai ye. 31 Tna saa buk-buk mawia. Feto tna Ait ybis malaikat wAit mama msok raa sok wAit moo mbam arin aso wofo beta.
32 Bofret ro kake mara reto to, nnaut maja rau kaket: Soh nkre ro mo safom tna sne-sne moof to, feto to anu nhar nwe kene wore snyi ro hwyõm oh meto. 33 Feto ye, soh anu nmat bo weto beta mama to, anu nhar nwe oon ro Jõ tama u to, kene oh meto. 34 Nnaut: Ati ro bo wefo beta mama to, tawe biin reto to, kbe raa taro mhau fares. 35 Ayoh msya tabam refo kbe saef marak. Menohe bokyas aJõ kbe meen mhau mawyõs mamo snok mam hame wajin.
36 Ayõ ro Jõ tama u to, raa sait bo yhar fee. Malaikat ana wase ye. Jõ, Ku ro Allah yare fi twase ye. Taja yesait aran yhar bo rAit.”
Hre byõ-abyõ; bi Ait yama
37 Tna Yesus yawe, “'Ait ro Yroh Yama Yfi Raa Sai' meen hah ye yama. Ait hah ye yama to, kbe raa mhau mno bo wana mnan wore wo tiwya Nuh yhau: 38 Tiwya mam wore aya mabo betru tabam refo fefares to, ja raa mnaut mamos wana fee. Raa mait bo sai. Tna raa msya fnya moo anya sai. Raa mno bo weto mamo snok mam ati ro Nuh twok mam wiak aken rait to. 39 Ati reto raa mhau ninya sai. Tna aya mabo frok mama betru ana msu beta. Meen ati ro 'Ait ro Yroh Yama Yfi Raa Sai' yama to, arin to, mfi feto ye. 40 Ati reto to, raa mabo ewok mkah bo mam armato rana. Kbe malaikat woJõ mroh tubat sait tna sait yhau agus. 41 Tna fnya mabo ewok hre mmuk gandum make to ye. Kbe malaikat woJõ mroh tubat sau tna sau mhau agus ye. 42 Anu ye wase oon ro Tuhan ranu yama. Feto to, hre byõ-abyõ sai.
43 Nnaut bofret refo kaket wia: Bi sait yhar yawe, ‘Mti fo, kbe raa ro ja ysyõf bo yama yitrah amah ajõ tna ysyõf bo wojõ.’ Soh ait yhar ayõ raa ro ysyõf bo retait ysaim to, kbe ait yjin fee. Yhau wan afo re raa ysyõf bo wait fee. 44 'Ait ro Yroh Yama Yfi Raa Sai' kbe meen yama u. Kbe hah yama u mam ayõ ro anu wase tna kbe nwof Ait fee. Feto to nhau siwyan Ait yoyo.”
Sryan ro yno bo kaket ysya sryan ro yno bo kaket fee
45-46 Yesus yawe, “Bobot sait ysok sryan wait sait yamo aban mana ybo sryan wait roto taro. Tna ybis sryan retait yoo boit saim kʼsrian anya wait roto taro ye. Tna bobot retait yasen yamoʼt oo roto. Soh sryan retait mur-mur yno bo ro Bobot ybis to, ait tait sryan ro yhar bo. Tna ati ro bobot retait yhah ye yama to, soh ait ymat aban mana retait ja yno bo rait ro ybis kaket to, feto moof. 47 Nri kaket: Kbe bobot ysok sryan ro yari bo ro ait yawe retait yse kmot bombra wait beta. 48 Menohe mfi bo sryan ro yamo aban mana retait tait yhaf rait mkair. Tna ynaut yawe, ‘Bobot ajõ yarak, kbe yhah yama fooh fee.’ 49 Feto tna ait yno bo ro mkair: Ait yai sryan ro kinyah taro. Tna yasmamo yait boit, yata aya ysya raa ro ja bisir-basar sai. 50 Kbe bobot rait snok yama. Yama mam ayõ ro sryan ro yamo aban mana retait siwyan fee. Bobot rait snok yama tna ymat bo mkair ro sryan retait yno. 51 Tibyo bobot retait kmo. Kbe ait simoyot-mayat sryan retait. Tna ybis ait yamo yhau mam yuk ro kair. Tibyo yamo yhau mam weto su ysya raa ro ja sioh ana ai to. Mam weto to, kbe raa mawia tna kanasyah ye.”

- Matius
- <
- 24
- >

24:30 Daniel 7:13.

© 2005 WBT