- Galatia
- <
- 3
- >

3
Allah yoo riof yee kʼawya?
1 Ayoh ee! Anu raa jemaat ro nhau mam Galatia fo, tnaut tawe raa sioh mno anu. Tibyo anu namboi tna nwe kro Watum ro Musa! Anu nno fyi sai meto ee? Tiwya tkyas Bokyas ro Yesus kʼanu to. Tawe Yesus tait raa mame yajat oh. Tna jõ betoo maja rau to kaket. 2 Jõ ttu bo sau kʼanu tawe, “Tiwya anu nkai Har ro Tuhan to fyi? Anu kro Watum ro Musa tibyo nkai fe mfe a? Mfe, anu nri Bokyas ro Yesus tna smot (percaya) Bokyas reto nwe bo mabo. Tibyo nkai Har ro Tuhan fea! 3 Tinyi rau to, Har rAit misoh iranya ranu nsya Allah. Mkah bawya anu ne nwe anu nesait ntai ntak nisoh iranya ranu nsya Allah feto! Mfo refo anu tomer nisoh iranya reto renti mamo snok tis rau to, mkah tak ranu nesait ai a? Anu wase bo toni sai meto a? 4 Tiwya anu smot Bokyas ro Yesus. Tna bosmot ranu reto mno re raa sikowah anu. Tna mfo refo anu ksoh nwe bitsre bosmot ranu tna mbeak makus fe mfe a?” Jõ tinaut tawe anu nno feto ma. 5 Tna te ttu bo kʼanu u tawe, “Fyi re Allah ysan Har rAit kʼanu to? Fyi re Allah yno bo ro hnah mam jemaat ranu to? Anu kro Watum ro Musa mi Ait yno meto, fe mfe a?” Mfe! Anu nri Bokyas ro Yesus tna smot (percaya) nwe Bokyas reto mabo.
6 Nnaut Abraham: Tiwya tinyi ait yari bo ro Allah yawe tna smot (percaya). Smot yawe bo ro Allah yawe reto to meen mabo. Tna Bokom ro Allah mawe,
“Bo ro Allah ykyas kʼAbraham reto to, ait yari tna smot (percaya). Smot yawe bo ro Allah yawe reto to meen mabo. Au oh mi Allah yawe Abraham tait raa ro yhaf moof ati.”
Kejadian 15:6
7 Feto to, nri oh, nhar oh: Raa ro smot Allah feto, ana mnan fi ku ro Abraham yabe. 8 Bokom ro Allah tiwya mkyas raa ro mbam raa mana roto ye. Mawe ana ro smot Ait kbe Ait ymat ana mfi raa ro mhaf moof ati. Tna Allah ykyas Bokyas Moof reto matim wia tinyi wore bo weto mabo fefares. Bokyas ro Moof (Injil) reto to, Allah ykyas kʼAbraham matim wia. Yawe,
“Mkah nyõ to, meen Jõ tno bo ro moof kʼraa mana roto makin.”
Kejadian 12:3
9 Feto to, anu bhar bwe raa ro mari tna smot Allah to, kbe Allah yno bo moof kʼana weto. Yno bo moof kʼana mfi tiwya Ait yno bo moof kʼAbraham wia.*Reto oh mi Allah ymat raa ro smot Ait to mawe ana mfi raa ro mhaf moof ati. Abraham tait, raa ro smot Allah. Bo ro Allah yawe to, ait ynaut mamo-me fee. Ja yari tna yawe bo mabo.
Watum ro Musa moo riof mee kʼraa fee
10 Raa taro mnaut sre mawe, “Amu ja nri Watum ro Musa, feto kbe meen amu nkai roon ro hame.” Menohe Bokom ro Allah mawe,
“Raa ro beroh mari Watum ro Musa tna mbo mno bo weto beta to fee, meen ayoh mroh kʼana weto. Hawe sai kbe ana mbo mno maja beta renti.”
Ulangan 27:26
Awya ro mtai mno bo weto beta? Raa aro mtai mno feto fee. Raa matak mari tna mbo mno bo weto beta mnan si to fee. Feto kbe ayoh meen mroh kʼana weto beta. 11 Bokom ro Allah mawe,
“Raa ro smot Jõ oh mi raa ro mhaf moof ati to. Tibyo meen Allah yoo roon yee kʼraa weto.”
Habakuk 2:4
Au oh mi Allah yawe Ait yoo roon yee kʼraa ro smot Ait. Feto to anu bhar bwe, “Awya ro kro Watum ro Musa tibyo yawe Watum ro ait kro reto mno re yhaf rait moof ati to, ait yawe bo ro sre meto. Awya ro kro Watum reto menohe smot Allah to fee; sait bo yhaf moof ati to fee.” 12 Ati ro Allah yoo Watum reto yee kʼMusa to, Ait ykyas bo yawe bawya? Ykyas bosmot (iman) aro fee. Bokom ro Allah mawe,
“Kbe ayoh mroh kʼawya sai ro ybo yno bo weto beta mnan si to fee.”
Imamat 18:5
Soh raa mawe mamo raa ro mhaf moof mamyot Watum ro Musa to, mako hawe sai kbe mari bo beta ro Watum reto msi kʼana mbo mno sau-sau mnan si.
13 Feto kbe meen ayoh mroh kʼanu, raa beta, fe mfe a? Anu beta biwer Watum ro Musa oh. Rau ro moof to, Allah kmo anu yno ayoh mroh kʼanu beta. Oos maami Kristus yfes anu. Watum ro Musa mawe,
“Allah kmo yno ayoh mroh kʼawya sai ro raa mame yajat mam ara warok.”
Ulangan 21:13
Kristus raa mame mam ara warok tibyo ayoh mroh kʼAit oh. Yno feto mkah anu riryõn, afo re kbe ayoh mroh kʼanu to fee. Ait yfes anu oh meto. 14 Tiwya Allah ysi bosi akus kʼAbraham yawe yno bo ro moof kʼait ysya kube wait. Ti baro firwas tna Ait bitsre bosi reto kʼanu, raa ro nbam raa mana roto ye. Au oh mi Allah yno re Kristus yfes anu. Anu smot Kristus Yesus tibyo Ait yno bo ro moof kʼanu ye:†Bo moof ro Ait yno kʼAbraham ysya anu to oh mefo: Yno re anu bfi raa ro mhaf moof ati. Ymat bosmot ranu tibyo yawe anu fo raa ro bhaf moof mnan si. Ait yoo Har ro Allah to mhau matam anu ye. Ysan Har ro Allah kʼanu mnan fi bo tiwya Ait yawe to ye.
15 Taja, tme, tao, tano na; mam tabam refo to, ati ro bi yabi sait yuumto bombra wait ku rait sait to, ja raa roto taro mari tna kro bo ro bi retait yawe. Bo ro ait yawe to, kbe mabo tu. Raa roto mno wa ku retait fee. Ait yesait oh mi krek waan ro yaja yuumto reto. Raa aro yirenti fee. Tna bo ro Allah yawe yuumto kʼAbraham to mnan feto ye. Ait yawe yum, kbe yno tu oh. 16 Allah yawe,
“Meen Jõ tuumto bo kʼAbraham kube wait sait.”
Kejadian 17:19
Bokom ro Allah far-far reto mkyas mawe yuumto bo kube ro Abraham 'magin' to fee. Menohe Bokom refo mkyas kube rait sait aran sai. Tna Ait retait oh mi Kristus to. 17 Nhar oh! Nnaut oh: Allah ykyas bo kʼAbraham wia matim yawe kbe yuumto bo kʼait. Tna tahun trion 430 firwas tna Allah yoo Watum yee kʼMusa. Tna bo ro tiwya Allah yawe yuumto kʼAbraham to, yawe yum oh. Allah ynaut tna ybo fares. Watum ro Musa reto mno wa bo ro Allah yuumto kʼAbraham to fee. 18 Allah yawe yuumto bo reto kʼraa ro kro Watum ro Musa fe mfe a? Mfe. Tiwya yawe kbe yuumto bo reto kʼAbraham ysya kube wait. Allah ysi bosi akus tna bo ro Ait yawe yno to, kbe ybo yno tu oh. Tna bosi reto oh mi Ait yatmof Abraham.‡Anu ro smot Kristus tna bsam wai kʼAit to, bfi kube ro Abraham ye. Tibyo Allah ymat mees ro Yesus tna yawe anu bfi raa ro mhaf moof ati ye.
Allah yoo Watum yee kʼMusa mkah bawya?
19 Soh Allah ksoh rAit sai mi Ait yuumto bo kʼraa to, Ait yoo Watum yee kʼMusa mkah bawya? Yoo afo re mbam Watum reto raa mrok mhar bo ro moof to miyo tna ro iro to miyo. Allah ksoh yawe raa kro Watum reto tibyo fee. Yawe raa kro Watum reto mamo snok ati ro Raa sait yama sai. Tiwya ati ro Allah ysi bo kʼAbraham to, Ait ykyas kube ro Abraham sait. Ait retait oh mi Kristus.§Mbam far-far refo anu bhar bwe Allah ksoh yawe raa kro Watum ro Musa mamo snok Kristus yama yfes raa sai. Tiwya Allah ybis malaikat wait moo Watum reto mamo mee kʼMusa. Tna Musa yros susai yoo Watum reto yamo yee kʼraa ro Yahudi. 20 Mfi bo raa mabo ewok santri bo to, ja raa sait yros susai ana mbewok weto. Raa retait yno re kbe ana mbewok mrok makit sau su to. Tiwya, ati ro Allah yoo Watum reto yee kʼraa to, yno mnan feto ye: Musa yros susai ykyas bo ysya Allah tna ysya raa. Menohe tiwya Allah yesait aran ysi bosi reto kʼAbraham. Ait yno bo reto ai. Ybis Abraham yno bo aro fee. Rau ro ati to, Abraham smot bo ro Allah yawe meen mabo. Ait ynaut bo reto maut-mroh to fee. 21 Tiwya Allah ysi bosi yawe yuumto riof kʼanu raa. Feto to fyi? Watum reto santri bo msya bosi reto fe mfe a?*Tis rau to, Allah ksoh yawe raa mamo mhaf moof ati re kbe miranya msya Ait. Ait yoo Watum reto tna raa mrok mhar mawe ana mesait to raa ro mhaf mkair, mesait ai mamo raa ro mhaf moof ati to fee. Feto to far-far refo mawe, “Watum reto santri bo msya bosi reto fee.” Watum reto to bo ati re kbe raa mhar mawe ana raa ro ja mno iro, raa ro mhaf moof ati fee. Menohe Watum reto to iso ro raa mamo mhaf moof to fee. Anu smot bo ro Kristus yno bwe mabo oh. Bosmot (iman) feto oh mi Allah ymat anu yawe anu bfi raa ro mhaf moof ati. Mfe: Watum ro Musa matak re kbe mno anu bhaf moof to fee. Watum reto Allah yoo mkah yoo riof yee kʼraa to fee. Mfi bo Watum reto matak re mno anu bhaf moof to, maami Allah yno sai ye mfi feto. 22 Bokom ro Allah mawe raa beta mno iro. Menohe Allah ysi bosi kʼanu, raa ro mno iro to, re kbe yyon iro wanu: Yawe raa beta ro smot Yesus Kristus tna msam wai kʼAit to, kbe Ait yyon iro wana tna ysan riof kʼana. 23 Tiwya wore anu wase bo smot Yesus to, Watum ro Musa kmot anu. Kmot anu wa re kbe anu bno iro kbik-kbak to fee.Galatia 3:19. Watum reto kmot anu wa mamo snok Allah yerif iso ro bosmot (iman) reto. 24 Tiwya Watum ro Musa reto mnan mfi 'guru' ro mber anu re bma bo Kristus. Afo re anu bsam wai kʼAit. Anu smot Yesus feto tna Allah ymat bosmot ranu reto tibyo yawe anu to bfi raa ro mhaf moof ati. 25 Mfo wefo anu smot Kristus. Tna Watum ro Musa mamo guru ranu u fee. 26-27 Mfo refo fo anu smot Kristus Yesus tna nsam wai kʼAit. Tibyo anu nmo ku ro Allah wAit oh meto. Anu to, Allah baptis oh. Au oh mi Ait yawe anu nhaf sau su nsya Kristus to. 28 Feto to raa mbam raa mana ro Yahudi msya anu raa ro nbam raa mana roto makin ye, anu beta bmo bhaf sau, srau sau, bkit sau su bsya Kristus Yesus oh. Anu ro mamo sryan boh ye, raa ro ja mros kar tna mamo sryan fee ye, raa sme ye, msya fnya ye to: Anu beta bmo bhaf sau, srau sau, bkit sau su bsya Kristus Yesus oh. Tibyo Allah ymat anu yawe anu nnan anya sai. 29 Tna soh anu beta smot Kristus oh to, anu fo nmo raa wAit. Anu beta to kube ro Abraham ye. Tibyo Allah ysi bosi yawe yuumto bouum kʼanu weto ye.

- Galatia
- <
- 3
- >

*3:9 Reto oh mi Allah ymat raa ro smot Ait to mawe ana mfi raa ro mhaf moof ati.

†3:14 Bo moof ro Ait yno kʼAbraham ysya anu to oh mefo: Yno re anu bfi raa ro mhaf moof ati. Ymat bosmot ranu tibyo yawe anu fo raa ro bhaf moof mnan si.

‡3:18 Anu ro smot Kristus tna bsam wai kʼAit to, bfi kube ro Abraham ye. Tibyo Allah ymat mees ro Yesus tna yawe anu bfi raa ro mhaf moof ati ye.

§3:19 Mbam far-far refo anu bhar bwe Allah ksoh yawe raa kro Watum ro Musa mamo snok Kristus yama yfes raa sai.

*3:21 Tis rau to, Allah ksoh yawe raa mamo mhaf moof ati re kbe miranya msya Ait. Ait yoo Watum reto tna raa mrok mhar mawe ana mesait to raa ro mhaf mkair, mesait ai mamo raa ro mhaf moof ati to fee. Feto to far-far refo mawe, “Watum reto santri bo msya bosi reto fee.” Watum reto to bo ati re kbe raa mhar mawe ana raa ro ja mno iro, raa ro mhaf moof ati fee. Menohe Watum reto to iso ro raa mamo mhaf moof to fee. Anu smot bo ro Kristus yno bwe mabo oh. Bosmot (iman) feto oh mi Allah ymat anu yawe anu bfi raa ro mhaf moof ati.

3:23 Galatia 3:19.

© 2005 WBT