- Wahyu
- <
- 15
- >

15
Yohanes ymat raa ro mkai riof mbaut bobaut kʼAllah
1 Tna jõ tmat bo ro msai mam sawro ro Tuhan: Bo ro kbe sikowah tabam reto to, trion krema mhau fares. Tna fo kbe Allah kmo rAit maum oh weto. Jõ tmat malaikat mabo krema tna ana mbo hawereh sau-sau. Kair ro mase trion krema mhau mam hawereh wana weto aro sau-sau. Allah siwyan tufrok kair ro ttis wefo; kbe kair trion krema naut sikowah raa ro tabam refo. Tna kmo rAit maum oh weto. 2 Tna tmat aya sawan ro ntwar toni mnan fi kaca. Aya sawan reto to srioh tafoh mait. Tna tmat raa mawat mros mam aya sawan reto maam jaro. Ana weto to tiwya mhau mam tabam. Mhau mam tabam reto ana beswan kak ro mban kabes msya patung reto. Ana hawe bo mari tna mbaut bo ewok reto fee ye. Tna tiwya ana hawe bo raa mame aat kʼana metsu rana ye. Aat reto mkom angka ro merif masom kak reto. Ana hawe mno bo weto tibyo Allah yoo kerombi (kecapi) yee kʼana mbo. 3 Tna ana mbaut bobaut sau ro tiwya Musa ybaut. Tna msya bobaut ro Domba Maku. (Tiwya Musa yamo sryan ro Allah to; yari bo ro bi Ait yawe.) Ana mbaut mawe:
“Nyõ fi Tuhan Allah ro nase. Nyõ namo Raja tna nbo bombra beta yum. Nyõ nno bo ro moof msya bo ro msai toni ye. Ati ro Nyõ ntu srah raa to, Nyõ nhar awya ro yno iro, tna nmit safo kʼait. Nyõ nsok raa sait bo fee ye. Nhaf, srau aNyõ to moof ati sai. 4 Awya oh mi waa Nyõ to fee? Awya oh mi ybaut Nyõ nasom aNyõ to fee? Nyõ nesait aran noof toni yum. Raa ro tabam refo beta mmat mawe Nyõ nno bo ro moof mnan si. Tibyo ana beta kbe mama mbaut Nyõ.”
5 Tna fo jõ tmat Samu ro Allah mam sawro rAit. Tna sbyah reto mato rau to kro. 6 Tna malaikat mabo krema frok mbam Samu ro bi rAit reto to mama. Malaikat weto mbo kair trion krema ro kbe sikowah raa. Ratan wana to, raa mtin mbam hawee lenan*Hawee reto to moof tna mabyoh maut. Raa msyoh lenan mkah bosafom rami. Mam aam ro Wahyu far-far aro rau-rau to, raa mkyas raa ro myum ratan ro lenan reto to, fret bo mawe raa ro mato mboh. ro moof toni tna kren-kran ye. Ana mbin ntkah wana mkah hawee ro emas. 7 Tna kak ro Allah wAit mana trion jiit weto, sau moo hawereh emas trion krema. Moo tna mee kʼmalaikat mabo krema weto. Kmo ro Allah rAit mhau mam hawereh wana sau-sau. Allah kbe yhau yroon mamo snok hame wajin. 8 Tna wasi betru Samu rAit. Wasi reto mbam bo yase ro bi Ait rAit msya yatak rAit ye. Tna raa sait bo yamo twok mam Samu mato reto wia fee. Kbe malaikat krema weto mtu kair ro mase trion krema mamo mbtek mam tabam reto. Bo ro sikowah tabam reto, kbe malaikat weto mno mkak wia tna fo raa twok mam Samu mato reto u.

- Wahyu
- <
- 15
- >

*15:6 Hawee reto to moof tna mabyoh maut. Raa msyoh lenan mkah bosafom rami. Mam aam ro Wahyu far-far aro rau-rau to, raa mkyas raa ro myum ratan ro lenan reto to, fret bo mawe raa ro mato mboh.

© 2005 WBT