- Yohanes
- <
- 7
- >

7
Yesus ysya yao na
1 Raa manes ro Yahudi mawe mame Yesus yajat. Tibyo Ait hawe yamoʼt provinsi ro Yudea fee. Yamo yur mam provinsi ro Galilea sai. 2 Ti weto kene wo raa ro Yahudi ja mamoʼt Yerusalem makyõ korat rana sau. Korat refo masom Korat ro Sbyah.*Tahun aro rau to, raa ro Yahudi mtor sbyah mkah bo ana mhau ti trion ngkrema. Mno mkah bo mnaut tiwya hohos wana mamo-ama mam tabam ro riamo tna mhau mam sbyah sai ye. 3-5 Tna Yesus yao na mawe kʼAit mawe, “Nyõ namo ye fea!” Ana smot Ait fefares ye. Tibyo mamus tna mbesre Ait mawe, “Nasen sikba befo. Namoʼt Yudea afo re raa ro kro Nyõ kbe mmat bo msai ro nno. Soh raa sait yawe yamo raa ro kbe masom to, ja ait ymyõt bo bawya ro yno to fee. Ja yno mam wore raa makin masu mmat. Soh Nyõ nno bo msai to, nno mam wore raa beta mmat tna mhar!” 6 Yesus yawe kʼana yawe, “Jõ tamo fefares. Ayõ ro Jõ tamo to fefares. Ayõ rau snok fefares. Menohe anu fo, nmo ti woyõ-woya sai to moof. Bo ati fee. 7 Raa ro wase Allah ja knait anu fee. Menohe Jõ tkyas bo ja raa mno to, tawe ana mno bo ro mkair-kar. Tibyo ana knait Jõ. 8 Nesait nmoʼt korat reto oh. Jõ tamo fefares. Ayõ aJõ reto mama fefares.” 9 Yesus ykyas bo feto tna yhau bait mam Galilea wea.
10 Yesus yao na matim wia mamoʼt korat reto. Tna Ait yesait yamo yrof. Ait yasen yamo wai. Raa aro mhar fee. 11 Mam korat reto raa manes ro Yahudi saso Ait. Tna mtu kʼanya mawe, “Ait miya mefi?” 12 Raa mawat mkyas Ait kmun-kmun kʼanya. Taro mawe, “Bi Ait tait Raa ro yoof.” He taro mawe, “Mfe, Ait besruf raa mawat.” 13 Menohe ana waa raa manes ro Yahudi. Tibyo ana mkyas Ait fari fee. Mkyas rere kʼanya sai.
Yesus ykyas Ait
14 Korat reto raa makyõ ti baro oh tna Yesus twok mam Samu ro Allah. Tna yasen ykyas bo. 15 Raa manes ro Yahudi mari Ait ykyas bo moof kaket, tna ana mrok miskawowo. Ana mawe, “Raa refi yhar bo mnan si, menohe ykom bo ysya guru agama to fee! Ykom bo mam remo rAit sai.” 16 Yesus yawe, “Bo ro Jõ tkyas refo bokyas aJõ fee. Bokyas refo mbam kʼAit ro ybis Jõ. 17 Awya ro ksoh yari tna yno bo ro Allah yawe to, kbe yesait yhar yawe soh bokyas ro Jõ tkyas refo fo mbam Allah fe mfe a. 18 Awya ro ykyas bokyas rait yesait to saso yasom rait yesait. Ait ksoh yawe raa mmat ait tna bibi ait. Menohe soh anu nmat raa sait ykyas bi roto taro yasom rait to, nri ait. Ait ro ykyas yasom bi ait ro ybis ait yama to, ait retait saso raa yasom rait sai. Ait retait oh mi raa ro ja ykyas bokyas ro ati. Bosruf aro mhau kʼait fee.” 19 Tna Yesus yawe, “Tii Musa yoo Watum ro Allah yee kʼanu fe mfe a? Fyi re anu wefo aro nri Watum reto nbo nno fee? Fyi re anu tomer nme Jõ?” 20 Tna raa msis weto mawe kʼYesus mawe, “Kabes mbo Nyõ a? Awya yawe yame Nyõ to?” 21 Yesus yawe, “Tiwya Jõ tno bo msai sau mam ayõ ro anu ntmoh to. Nmat bo msai reto tna anu nrok niskawowo. ⌞Tna anu kmo Jõ nwe tisoh raa ro kiyam mam ayõ ro anu ntmoh to ma. 22 Menohe anu nesait nno bo mam ayõ ro anu ntmoh to ye.⌟ Tiwya Musa ysi bo kʼanu yawe anu nkom ku sme wanu (sunat). (Bo reto Musa sair fee, hohos ranu tiwya ysi bo reto kʼanu.) Bo reto ait ysi tibyo anu ja nno mam ayõ ro raa ntmoh to ye. 23 Ati ro anu nkom ku sme wanu mam ayõ ro ntmoh to, anu nnaut nwe nno feto afo re niwer Watum ro Musa reto fee. Feto to fyi re anu kmo Jõ? Jõ tisoh raa yetsu rait muuf mrok moof mam ayõ reto. 24 Anu nsu nmat bo mam ti sau sai. Tna ja nuun boun fooh. Nno feto ma. Rau ro moof to, anu nmat ati ewok ye. Nmat sas tna nnaut bau mam nhaf mato wia matim. Tna kbe nhar kaket. Nno feto wia tibyo nhar tu oh nwe bo ro raa mno aro to mkair fe mfe a.”
Raa santri kʼanya mawe, “Yesus fi Mesias fe mfe a?”
25 Tna raa ro Yerusalem baro mawe, “Ait refi oh mi raa saso mawe mame mefi, fe mfe a? 26 Mfo refo Ait ykyas bo wore raa mawat mmat tna waa fee. Menohe raa aro mkyas bo mai kʼAit fee. Raa mabi wanu mhar mawe Ait fi Mesias†Som reto to, “Ait ro Allah ysok tna yawe yamo Raja.” Mai ro Ibrani mawe Mesias, tna mai ro Yunani raa mawe Kristus. a? 27 He mfe. Ait refi anu bhar Ait ybam rabin hayo yama. Meen Mesias yama to, kbe raa sait bo yhar Ait ybam hayo yama to fee.” 28 Yesus ykyas bo mam Samu ro Allah mato fares tna ykyas ymai fari yawe, “Anu saah nhar Jõ fi awya, tna nnaut nwe anu nhar nwe Jõ tbam rabin hayo tama. Menohe anu wase fares: Allah oh mi ybis Jõ tama fo. Jõ fi Raabis sai. Tna bo ro Ait yawe to mabo tu oh. Menohe anu wase Ait. 29 Tiwya thau su tsya Ait. Tna Ait oh mi ybis Jõ tama fo. Tibyo Jõ thar Ait.”
30 Yesus yawe feto tibyo raa mawe mfot Ait. He mfe. Ayõ ro raa mfot Ait to sboh rau fefares. Tibyo raa sait bo yfot Ait fee.
31 Raa weto to, mawat smot Yesus. Ana weto mawe, “Ati ro Mesias ro amu nwof yama to, kbe ysair bo ro hnah mawat miwer Raa refi fe mfe a?” 32 Raa ro Farisi mari he raa mkyas bo reto. Tna fo imam manes msya raa ro Farisi mbis raa sbe ro kmot Samu ro Allah reto to, mawe mamo mfot Ait. 33 Tna Yesus yawe kʼraa mam Samu ro Allah yawe, “Thau boti sai tsya anu. Tna fo kbe hah tamo to kʼAit ro ybis Jõ tama. 34 Kbe anu saso Jõ. Menohe yuk ro thau to anu ntai nma fee. Tibyo kbe nkai Jõ fee ye.” 35 Raa ro kro agama Yahudi weto mawe kʼanya mawe, “Kbe yamo tiyo tna re kbe anu bmat Ait u fee? Kbe yamoʼt rabin roto rauk? Tna yo kʼraa agama wanu ro mhau mam rabin reto? Yamo ykyas bo kʼana rauk? Soh mfe Ait yamo yo kʼraa ro wase agama ranu rauk? 36 Riwai yawe, ‘Kbe anu saso Jõ. Menohe nkai Jõ fee.’ Tna yawe, ‘Yuk ro thau to anu ntai nma fee.’ Reto fyi oh meto?”
Aya ro mno raa mhau hame wajin
37 Korat reto ayõ ro tis rau to ayõ ro ati. Tna Yesus yros ytu yawe, “Awya ro yhai sbit to, yama yo kʼJõ re yata aya!” 38-39 Yesus ykyas aya reto to, ykyas Har ro Tuhan. Tna yawe, “Awya ro smot Jõ to Bokom ro Allah refo mkyas ait retait. Mkyas bofret mawe, ‘Kbe ait yfi aya sau. Tna aya refo mbam ait miyi mamo. Aya reto mno re raa mhau hame wajin.’ ” (Meen Yesus raa mame yajat tna hah yamoʼt sawro ro Allah. Tna Yaja yoo bo yase rAit yee yno Yesus yrok yase toni. Tna fo ysan Har ro Tuhan mhau kʼraa ro smot Ait. Kbe mhau mam mhaf mato wana. Yesus yase toni fefares to, ysan Har ro Tuhan kʼraa wAit fefares ye.)
40 Raa mari bo ro Yesus ykyas reto, tibyo taro mnaut mawe, “Ait refi fi nabi ro anu bwof Allah ybis yama tu oh mefi!” 41 Taro mawe, “Mfe, Ait refi Mesias!” He taro mawe, “Ah, Mesias ybam Galilea fee!‡Yesus yamo yabi mam Galilea. Tibyo raa manes weto mnaut mawe Ait fnya mabe mam tno. He mfe. Bonaut wana weto sre. Soh ana mmat sas, mtu sas, kbe mrok mhar mawe Ait fi fnya mabe mam Betlehem; remo ro tiwya raja Daud yhau oh meto. 42 Bokom ro Allah mawe Mesias ybam kube ro raja Daud. Tna kbe Ait yama ybam Betlehem, remo ro raja Daud tiwya fnya mabe.” 43 Tibyo raa mkyas Yesus to, ana mhaf sau fee tna santri anya. 44 Raa taro mawe mfot Yesus, he mfe; ana sait bo yfot Ait fee.
Nikodemus hawe raa mfot Yesus
45 Riwai imam manes ro agama Yahudi msya raa ro Farisi to, mbis raa sbe wana mamo mfot Yesus. Raa sbe weto to ja kmot Samu ro Allah reto. Ana masen mamo mfot Yesus. He mfe. Ana hah me mama sai. Tna raa mabi ro agama Yahudi weto mtu bo kʼana mawe, “Fyi re anu nfot Ait nkah nma fee!” 46 Raa sbe mawe, “Raa sait ja ykyas bo mnan mfi raa retait ykyas to fee!” 47 Raa ro Farisi mawe, “Anu Ait besruf ye a? 48 Raa manes aro smot Ait fee. Tna raa ro Farisi aro smot Ait fee ye. 49 Ro smot Ait to, raa makin ro wase Watum ro Musa sai. Kbe ayoh mroh kʼana.” 50 Bi Nikodemus tait raa manes sait ye. (Tiwya mti sau ait yamo ykyas bo ysya Yesus.)§Yohanes 3:1-21 Bokom far-far wefo mkyas wore wo Nikodemus yamo wai, yamo ykyas bo ysya Yesus mam ayõ ro mti sau. Mfo refo ait hre siret su ysya raa manes taro weto tna yawe kʼana yawe, 51 “Ati ro anu, raa ro agama Yahudi, btu safo mana bmit raa to, anu ja bkyas safo reto, tna btu bo kʼait bri wia. Watum ranu mbis mawe anu bno feto. Bno feto afo re bhar bo ro raa retait yno kaket wia. Tna fo boo safo mana bmit kʼait retait. Ja anu bfot raa ninya tna bbu wia ma.” 52 Raa manes taro mastako Nikodemus mawe, “Amu nnaut nwe nyõ raa ro Galilea ye! Nmat Bokom ro Allah! Amu nhar nwe Allah ybis nabi aro mbam Galilea fee!” [ 53 Tna raa weto sait-sait hah yamoʼt amah rait-rait.

- Yohanes
- <
- 7
- >

*7:2 Tahun aro rau to, raa ro Yahudi mtor sbyah mkah bo ana mhau ti trion ngkrema. Mno mkah bo mnaut tiwya hohos wana mamo-ama mam tabam ro riamo tna mhau mam sbyah sai ye.

†7:26 Som reto to, “Ait ro Allah ysok tna yawe yamo Raja.” Mai ro Ibrani mawe Mesias, tna mai ro Yunani raa mawe Kristus.

‡7:41 Yesus yamo yabi mam Galilea. Tibyo raa manes weto mnaut mawe Ait fnya mabe mam tno. He mfe. Bonaut wana weto sre. Soh ana mmat sas, mtu sas, kbe mrok mhar mawe Ait fi fnya mabe mam Betlehem; remo ro tiwya raja Daud yhau oh meto.

§7:50 Yohanes 3:1-21 Bokom far-far wefo mkyas wore wo Nikodemus yamo wai, yamo ykyas bo ysya Yesus mam ayõ ro mti sau.

© 2005 WBT