- Kisah Para Rasul
- <
- 1
- >

Bombra Raabis ro Yesus tii Mno
Kisah Para Rasul
1
Lukas ykom aam tiim yee kʼbi Teofilus
1 Teofilus; tkom aam ro ewok refo tiim kʼnyõ.*Aam ro tinyi reto to, Injil Lukas. Tiwya tkom aam ro tinyi to, tkyas bombra ro tii Yesus yno tna msya bombra ro Ait watum ye. 2-3 Mam aam ro tinyi reto to, jõ tkom tna tkyas tawe raa sikowah Yesus tna mame Ait yajat. Tna Ait yrok yasen. Tna yhau mam tabam refo ti 40 naut. Mam wore weto to, raabis ro tiwya Ait ysok mmat Ait muhrin aro-aro ye. Tna Ait yno bo ro msai mawat afo re ana mhar kaket mawe Ait yrok yasen tu oh. Tna Ait ykyas bo kʼana. Ykyas wore wo Allah yamo Raja ybo raa mana rAit to kʼana. Tna Ait ysya Har ro Allah mbewok mbis bo kʼana ye. Aam ro tinyi reto to, tkyas wore wo Yesus yhau mam tabam refo mamo snok mam ati ro Allah tubat Ait yaut yamoʼt sawro rAit.
4 Yesus yaut yamo fefares to, Ait ysya raabis rAit hre sohmaam bo su. Tna Ait yawe, “Nhau mam kota ro Yerusalem. Frok nbam kota refo wia ma. Nhau ste bo ro tiwya anu Bja ranu yawe kbe yoo yee kʼanu to. Bo reto tiwya Jõ tkyas kʼanu oh: 5 Tiwya Yohanes yama baptis raa mkah aya sai, menohe ti baro firwas to, kbe Allah baptis anu mkah Har rAit.”
Allah tubat Yesus yaut yamoʼt sawro rAit
6 Ati sau to, raabis ro Yesus wAit hre su msya Ait mam faut ro Zaitun.Kisah 1:12. Tna ana mtu kʼAit mawe, “Tuhan; mfo refo Nyõ nasen nno bangsa Israel mros u fe mfe a?” 7 Menohe Yesus yawe, “Anu Bja yesait yhar bo rAit. Yno bo reto mam ayõ ro meen wono naut. Menohe Ait ykyas ayõ reto kʼanu nhar fee. 8 Tkyas ti ro meen Har rAit mroh mbo anu. Ati reto to, kbe Ait yoo yatak rAit yee kʼanu. Tna bo ro tiwya anu nmat Jõ tno to, kbe anu nbo nkyas mam kota ro Yerusalem tna mam provinsi ro Yudea beta. Tna kbe nkyas mam rabin ro Samaria ye tna mamo snok mam tabam arin aso wefo beta ye.”
9 Yesus ykyas bo weto kʼana mkak. Tna fo Allah tubat Ait yaut yamoʼt sawro rAit. Tna raa ro mros mam weto sor heyut mmat Ait yaut yamo. Tna ayoh mboh burut Ait wa tibyo ana mahni Ait. 10 Ana mhau mrom Ait yaut kri-kri fo, malaikat mabo ewok ro myum ratan mboh toni frok tubor. 11 Malaikat mbewok mawe kʼana mawe, “Anu raa ro Galilea: Anu nros heyut nmat bawya meto? Yesus yaut yamoʼt sawro rAit. Tna meen Ait hah ye yama u. Meen Ait hah ye yama u mnan bo riwai anu nmat Ait yaut yamo feto.”
Raabis wAit mhau ste bo ro tiwya Yesus ysi kʼana
12 Kuber wAit mbam Faut ro Zaitun me mhah me mamoʼt Yerusalem. Mbam Zaitun mamoʼt Yerusalem to kilo sau bo feto.†Bokom ro Musa mawe wa mawe raa mamo fari mam ayõ ro raa ntmoh (hari Sabat) to ma. Mbis mawe raa mamo kilo mara sau bo feto sai aran. Feto to, raa ro Yahudi ja mkyas bofret sau. Mkyas jarak reto to, mawe, ‘seperjalanan Sabat jauhnya’. 13 Tna ana me mamoʼt amah ro ja ana mhau. Maut mamoʼt amah hawar ro uu. Ana weto to: Petrus ysya Yohanes, Yakobus ysya Andreas, Filipus ysya Tomas, Bartolomeus ysya Matius, tna Yakobus ro bi Alfeus yare ysya Simon (Simon tait ja knait raa ro Roma mbo raa ro Israel ma.) tna Yudas ro Yakobus yare, 14 fai Maria ro Yesus yme, Yesus yao na msya fnya baro ye. Ana beta to mhaf rana sau tna ana ja hre su skabuk yoyo.
Ana msok Matias mse shauk yuk ro Yudas
15 Ati sau reto to, raa wana mabo 120 bo feto mama siret su msya ana. Tna Petrus yasen yros ykyas bo kʼana yawe, 16 “Raa wamu: Bo ro tiwya Allah yawe to, mhau rau oh. Tiwya Har rAit sobu raja Daud. Bokyas reto ait ykom mam aam ro Mazmur. Ykom yawe, ‘Ait yerif iso ro raa kbe mama mfot Yesus.’ Daud ykom bo reto tiwya ooh oh. 17 Tna anu nhar nwe Yudas tiwya ysya amu yamo raabis ro Yesus wAit ye. Yesus ysok ait tna yno bo ro Yesus ybis ysya amu wefo ye. 18 Menohe Yudas yno bo ro mkair. ⌞Ait yasim Yesus.⌟ Mkah pitis ro raa maren ait to, Yudas yoo tabam. Tna ait btek yhaf mamo siya tna yhaf ntaba mfais yajat mam tabam reto. 19 Tna raa ro mhau mam Yerusalem beta to, mhar bo reto. Tibyo ana mkyas tabam reto to, mawe masom Hakal Dama.(‘Hakal Dama’ to, mai ranu mawe, ‘Tabam ro Mees’). 20 Watum ro Allah tiwya Daud ykom mam aam ro Mazmur reto mawe,
‘Tabam ro yhau to, makus oh. Tna raa me mhau mam tabam reto u ma.’
Mazmur 69:26
‘Hroh ro tiwya ait hre reto to, raa roto me shauk hre riryõn.’ ”
Mazmur 109:8
21 Tna Petrus ykyas yawe, “Mamyot bokom reto tawe nma, anu bsok raa sait hre mam hroh ro Yudas. Anu bsok raa ro yhau ysya anu su mam wore wo tiwya Tuhan Yesus yhau su ysya anu fares to: 22 Raa ro yhau ysya anu maban ati ro Yohanes baptis raa, mamo snok mam ati ro Yesus yaut yamoʼt sawro rAit sikba anu beta to. Kbe ait retait kro anu tna bkyas bo ro anu bmat: Bkyas bwe Yesus yrok yasen.”
23 Tna ana beta msok raa mabo ewok. Raa mabo ewok reto, sait yasom Yusuf (ja raa mawe yasom Barsabas ye tna yasom Yustus ye), tna msok ait sait yasom Matias. 24 Tna ana skabuk mayoh Tuhan mawe, “Tuhan; Nyõ nhar raa mhaf wana beta. Nerif kʼamu awya ro Nyõ ksoh nsok. 25 Raa retait shauk hroh ro Yudas yamo raabis aNyõ. Kbe yno bo woNyõ ro nbis. Yudas btek tna sikba hroh reto. Yamo ykair, btek kayah.” 26 Tna ana hre tane, he maut Matias. Tibyo ait kro raabis ro Yesus tna ana beta mabo 12.

- Kisah Para Rasul
- <
- 1
- >

*1:1 Aam ro tinyi reto to, Injil Lukas.

1:6 Kisah 1:12.

†1:12 Bokom ro Musa mawe wa mawe raa mamo fari mam ayõ ro raa ntmoh (hari Sabat) to ma. Mbis mawe raa mamo kilo mara sau bo feto sai aran. Feto to, raa ro Yahudi ja mkyas bofret sau. Mkyas jarak reto to, mawe, ‘seperjalanan Sabat jauhnya’.

© 2005 WBT