- 2 Korintus
- <
- 4
- >

4
Paulus ysya Timotius mamo mkyas bo ro Har mno
1 ⌞Allah yoo Har rAit yse kʼraa mhaf wana.⌟ Yno feto tibyo amu mbewok nmo tna nkah bo wAit, nmo nkyas Bosi rAit ro Tna reto. Amu hrowyõ saah, menohe amu beroh nkah bo wAit. Bitsre fee. Ait yatmof amu. Tibyo amu ntai matak nmo nkyas Bosi rAit ro Tna renti. 2 ⌞Raa taro mawe amu mbewok ja besruf raa.⌟ He mfe. Amu hawe bo nno bo ro mkair, hawe bo besruf raa. Amu nkyas bokyas ro Allah to, amu sioh niryõ maja aro fee ye. Amu nkyas watum rAit to, nkyas abyõ sai. Allah ja yros ymat sas bo ro amu nno. Feto kbe raa mhar mawe amu nkyas bo refo mabo. 3 Raa taro to, bo sau ja burut wa ana masu wana afo re ana wase Allah. Bo reto mnan fi hawee ro mno wa. Tibyo masu mti. Ana weto mhar Allah kaket fee. Tibyo ana kbe mari bo ro amu mbewok ja nkyas to fee. Ana weto srau Bokyas Moof refo fee. Tna meen ana mkai riof fee ye. 4 Kabes yabi (Iblis) tait yfi allah ro ybo tabam refo. Tna ait besruf ana weto beta. Ait burut wa masu wana afo re mmat bo yase ro Kristus rAit fee. Au oh mi yno re ana mari tna srau Bokyas Moof ro Kristus reto (Injil) fee. Kbe ana srau wase bo Kristus tait ynan fi Allah. Masu maah fee. 5 Amu mbewok nmo, nmo to, ja nkyas amu nsom wamu fee. Amu nmo to, nkyas nwe Yesus Kristus tait Tuhan*‘Tuhan’ to mai ro Indonesia; raa masom fee. ‘Tuhan’ to gelar ro raa mkyas kʼraa ro mase tna mbo ana. Mnan anya msya ‘tuan’ mam mai ro Melayu. Tiwya tinyi fnya sor mkyas bo kʼmaa na, mtu ana mawe ‘tuhan’. Tna sryan ykyas kʼbobot ro ybo ait to, ytu yawe ‘tuhan’ ye. Nmat Lukas 6:46; 1 Petrus 3:6. ro yase ybo raa. Yesus ybis yawe amu nma nkah armato rAit mam kota ro Korintus. Ybis yawe amu nma nros tis sai tna nban anu. 6 Ati ro Allah yfen tabam refo fo, Ait yawe sai yawe, “Maah!” Tna mabo: Maah mbrah nenat mama.Kejadian 1:3. Ait oh mi Raa ro yno kek mawyah mram anu bhaf mato wanu ye. Yno bsu maah re bhar bo yase ro Allah rAit. ⌞Anu bmat kek reto mam Musa yasu rait fee;⌟ bo yase ro Allah rAit reto anu bmat mam Kristus yasu rAit.
Bo satoh ro mabyoh maut to, Allah yse kʼanu bbo
7 ⌞Amu nhar Bokyas ro Moof reto (Injil).⌟ Nhar nwe bo reto to, bo ro mabyoh maut toni, mfi bo satoh. Menohe amu mbewok fo raa sei sai. Amu nse nfi Allah fee. Allah yerif yase rAit kʼamu raa sei sai, ro ja ntak fee. Tak rAit reto yse kʼamu. Reto mnan fi raa moo bosatoh ro mabyoh maut to, mse mam kusia mato. Ja kusia to matak fee, mhau kait fee. Allah yno bo refo afo re raa mhar mawe tak rAit ro msai toni reto to, mbam kʼamu fee, mbam kʼAllah yesait. 8 Amu fo raa sai. Amu ntak fee. Tna kbe meen amu netsu wamu nhai ye. Tna bo ro mkair ja mai kʼamu mbewok. Bo aro rau-rau mama mai. Menohe amu btek nwe fee. Ti aro bo mno amu namboi, tibyo amu wase bo bawya ro kbe amu nno. Menohe amu beroh nno bo ro moof sai. 9 Raa mawat knait amu. Menohe Raa sait yhau yatam amu fares. Raa ro byoh mai amu tibyo amu btek nwe. Menohe amu njat fee, amu nhau naam fares. 10-11 ⌞Amu mbewok smot Yesus tibyo ja nmo, nmo nkyas yasom rAit. Nkyas yasom rAit yoyo tna raa taro hawe bo mari.⌟ Ana weto mno bo mkair-kar mai kʼamu mbewok. Amu nhau mam tabam refo to, ja bo ro mkair-kar mai kʼamu, mnan fi tii bo ro mkair-kar sor mai kʼYesus ye. Ait raa mame yajat ye oh. Menohe yrok yasen. Amu raa sai. Tna kbe meen amu netsu wamu nhai ye. Menohe amu nhar nwe tak ro mno Yesus yrok yasen reto to, ja mros tis mban amu fo ye. Mban amu afo re amu beroh ⌞smot Ait tna nkyas yasom rAit renti.⌟ Amu nno feto afo re kbe raa mmat yatak rAit ro yse kʼamu. Soh raa mmat yatak rAit ro yse kʼamu to, kbe ana mhar mawe Ait yesait yhau yaam fares ⌞tibyo smot Ait ye. Raa taro hawe bo mari amu nkyas Yesus yasom.⌟ Tibyo ana ja mayõ hre saim-sam bo mawe mame amu njat. ⌞Menohe amu nhau naam fares tna beroh nkyas yasom rAit renti.⌟ 12 Feto tibyo amu wase nwe tija kbe amu njat. Menohe amu nsom bo ro fanes reto afo re anu kbe meen nkai riof ro mase reto.
13 Mam Bokom ro Allah raa sait ykyas yawe, “Jõ smot Allah. Tibyo tkyas kʼraa tawe, ‘Jõ fi raa ro smot Allah.’ ”Mazmur 116:10. Amu mbewok smot Allah ye. Tna nhar nwe meen Ait yno amu nrok nsen. Tibyo amu nkyas bokyas rAit reto ye. 14 Amu mbewok nhar nwe tii Allah yno Yesus yrok yasen. Tna nhar nwe meen Allah yno amu nrok nsen mfi feto ye. Anu to raa mana ro Kristus ye. Feto kbe meen Allah yno anu beta nrok nsen ye. Meen yakah anu beta yamo yo kʼAit. Yse anu bros su mam wore wo Ait yhau. 15 Amu nsom bo mkair ro mama mai kʼamu. Nsom sai afo re anu nsya raa taro nri Bokyas Moof ro Yesus. Tna re kbe raa mawat mkai boatmof ro Allah rAit ye. Raa mkai boatmof rAit reto to, tna ana mkyas yasom rAit, mbo faram renti. Tna fo raa roto fri boatmof rAit ye. Tis rau to, raa msis-sas mayoh asik mase kʼAllah tna mkyas yase rAit ye.
16 Feto to, amu mbewok nkyas Tuhan yasom rAit renti feto. Amu nkah bo wAit fo, bo mkair-kar aro sor mbtek mai kʼamu. Tna amu nrok hrowyõ ye. Menohe amu nhau nkah bo mam armato rAit renti fares. Bitsre fee. Amu netsu wamu hrowyõ-rawa. Netsu wamu wefo kbe meen mkair tna fo amu nhai. Ti aro rau-rau amu sraujin ye. Menohe ti firwas ti Tuhan yisoh amu nmos wamu fo, yno re me matak. 17 Mfo wefo bo ro mkair-kar sor mai kʼamu. Menohe amu nnaut nwe, “Mbau a; bo ro mkair weto mai kʼamu rof, kbe meen mhau kait fee. Kbe meen amu nhaf nse bo ro moof miwer mamo snok mam hame wajin.” Soh amu nnaut tna nnit bo ewok reto to, amu nnaut nwe, “Bo mkair-kar ro mai kʼamu mam tabam refo fo, bo ro samyoh kʼamu fee. Bo weto to mfi bo ro mnan-nan sai; bo ro ati fee. Kbe marak fooh. Tna bo samyoh ro amu mfo refo beroh nsom weto to, kbe mno mafer ro moof. Meen amu nhaf nse bo yase ro Allah wAit mase miwer.” 18 Amu nmat sas bo ro ja raa mahni, bo ro amu nsu nmat fefares. Au oh mi amu beroh nnaut bo moof ro meen mama. Amu nnaut bo weto yoyo. Bo weto to meen mhau mamo snok mam hame wajin. Bo ro ja amu nmat mam tabam refo fo kbe mhau waor sai.

- 2 Korintus
- <
- 4
- >

*4:5 ‘Tuhan’ to mai ro Indonesia; raa masom fee. ‘Tuhan’ to gelar ro raa mkyas kʼraa ro mase tna mbo ana. Mnan anya msya ‘tuan’ mam mai ro Melayu. Tiwya tinyi fnya sor mkyas bo kʼmaa na, mtu ana mawe ‘tuhan’. Tna sryan ykyas kʼbobot ro ybo ait to, ytu yawe ‘tuhan’ ye. Nmat Lukas 6:46; 1 Petrus 3:6.

4:6 Kejadian 1:3.

4:13 Mazmur 116:10.

© 2005 WBT