- Wahyu
- <
- 18
- >

18
Yohanes ymat kota ro Babel rarin
1 Tna fo jõ tmat malaikat roto sau mroh mbam sawro ro Allah mama. Malaikat reto to matak toni. Au mroh tna bo mase rau mawyah toni tibyo mram tabam refo. 2 Mroh tna mkyas mkah mai ro mase mawe, “Kota Babel rarin oh! Kota ro mase reto rarin oh! Mfo wefo kabes mawat msya ruu mbra ro mkair-kar*Ruu weto tiwya Musa yawe raa ro Yahudi mabo ma. ja raa knait to, mamo mhau mam tore tno. 3 Raa ro mhau mam kota ro Babel to, mnan fi fai au ro ja mwyah.†Bokom ro Allah mkyas 'raa mwyah' to fret bo mawe raa mamo mbaut bombra roto sor, ana mhau mbaut Allah rana yesait aran sai fee. Tiwya fai au reto mno re raa sorni ana tibyo mwyah msya fai au. Au tko raja makin msya raa ro mhau mam rabin aro sor beta mno iro ye. Bo ro au mno reto to mnan fi anggur maya ro mno re raa mbisir sorni ana to. Tibyo ana mno bo mkair-kar. Tiwya raa ro ja hre masim bo to, mamoʼt kota reto re moo bo ro moof aro kʼana. Moo bo msis bia tna masim. Tibyo ana weto mamo bobot.”Yesaya 23:17; Yeremia 51:7.
4 Tna jõ tari mai roto sau mbam sawro ro Allah mawe, “Raa mana wojõ; snok mbam kota reto fooh! Snok mbam kota reto afo re anu nhau su nsya raa weto fee tna kbe nno iro nsya raa weto fee ye! Kair ro mase kbe mama mai kʼana. Snok fooh afo re kair reto mai kʼanu ye fee! 5 Raa weto mno iro mawat. Iro ro ana mno weto to mfaut maut mnan fi atu sau ro faut miyõ toni kene mam ayoh. Tna Allah ynaut safo ro ana mber.”Yesaya 48:20; Yeremia 50:8; 51:6.
6 Tna Allah yawe kʼmalaikat wAit yawe,
“Mfo refo tbis anu nmo nno bo mai kʼraa ro Babel. Nmo ska bo ro mkair tii ana mno wia. Bo ro anu nno to mnan fi boren wana ro Jõ taren. Nmo nno boska mai kʼana muhrin ewok u. Raa fret bo mawe kmo aJõ to safo toni mnan fi anggur maya ro safo toni. Feto kbe Jõ safo sikowah raa ro Babel.Mazmur 137:8; Yeremia 50:29. 7 Tiwya ana weto mno bo mkair toni: Ana masmamo tibyo mamo bobot toni tna mbibi ana mesait ai sai. Ana mawe: ‘Anu fo bnan fi fnya manes. Anu fo bnan fi semit fee! Anu fo bhar sraujin fee ye!’ Raa ro Babel bibi ana mesait ai sai tna mse bombra wana msis toni. Feto tibyo Jõ bitsre kair ro mase toni mbtek mai kʼana riryõn. Tna tbis anu nmo sikowah ana re mawyan surut ana.
8 Jõ fi Tuhan Allah ro tse safo mana tmit kʼraa. Jõ fi Raa ro tase. Feto oh mi mam ti sau aran sai kbe kair ro mase mbtek mai kʼraa ro Babel: Kbe ana kiyam samyoh toni, tna raa mawat mhai. Kbe raa weto sraujin toni. Tna hai sre kbe mai kʼana ye. Tna kota ro ana mhau reto to, kbe raa mkah mait.”Yesaya 47:7-9.
9 Raja makin tiwya ksoh bombra msis-sas ro ana mkai mam Babel tna ana mno bo ro mkair msya raa ro Babel ye. Tna ati ro raa mkah kota ro Babel to, kbe raja weto mros mmat wasi maun tna mawia sraujin toni. 10 Kbe ana mros fari mmat bo samyoh ro mai kota reto to, mrok waa toni mawe,
“Ayoh! Bo mkair! Kota ro masom rno mait mkak! Tiwya kota reto matak toni. Tna mam ayõ sau reto sai bo ro samyoh matu mai tibyo kota ro Babel rarin!”
11 Tna raa ro ja hre masim bo to, mmat he kota ro Babel rarin oh. Tibyo ana mawia sraujin. Mawia mawe kbe raa ro Babel aro moo bo ro ana masim u fee. 12 Tiwya raa masim emas,perak, msya fraa ro kren-kran mabyoh maut aro rau, msya mutiara, hawe aro rau; ro lenan, ro mkin, ro sutera, msya boyan ro mkek toni tna msya bombra ro raa mfen mbam ara ro sawer sau, bombra ro raa mfen mbam gading‡Kak sau ro maboh toni masom gajah to, wai rau. ye, bombra ro raa mfen mbam ara ro mabyoh maut mnan fi aku ye, tembaga ye, besi ye msya fraa ro moof toni sau masom pualam. Tiwya ana masim bo weto tna raa ro Babel moo. 13 Tna ana masim ara kayu manis marak rau msya rempah-rempah roto ro mno re bo sohmaam sawer. Tna ana masim ri ro masom kemenyan ro raa mko to, wasi rau sawer mnan fi ara aku ro raa mko, msya mur,anggur maya, minyak,gandum msya tepung rau. Tna ana masim sapi,domba,kuda msya asya ro kuda mkuk, tna raa masim ku awe ye. 14 Tna raa mawe:
“Anu nwe nsim bombra mam Babel tna fri mafer moof to, he mfe; bo weto msaef beta oh. Tna bosatoh msya bosnyam ro tiwya anu nasmamo to, weto beta marak ye. Kbe anu nkai u fee.”
15 Raa ro tiwya moo bombra mam kota ro Babel tna me masim kʼraa to, mamo bobot. Raa ksoh bombra weto tna moo mkah pitis mabyoh ro maut. Tibyo raa ro masim bo weto to mamo bobot. Ana mros fari mmat kair ro mai kota reto, tna mrok waa tetet. 16 Ana ro ja masim bo to mawia mawe:
“Ayoh! Feto oh a? Bo mkair! Kota ro mase no mait mkak oh! Tiwya raa ro kota reto myum ratan ro moof toni: Hawee ro lenan, ro mkin, msya boyan ro mkek toni. Tiwya ana weto fayir metsu wana mkah bofayir ro emas, fraa ro mabyoh maut tna kren-kran, msya mutiara ye. 17 Mam ayõ sau sai bosatoh ro ana mse to mait mkak!”Yesaya 23:14; Yehezkiel 27:26-30.
Tna raa mase ro mbo kapal beta msya raa ro mkah bo mam kapal sor, msya raa ro maut kapal beta ye, msya raa ro ja makam bo maru mam aya sawan bo, kbe ana beta mros fari mmat. 18 Kbe ana mmat wasi mbam kota ro Babel maun mwiok maut to ana mawe, “Kota mabi ro hayo mnan fi kota reu u?” 19 Raa ro mmat to sraujin toni tibyo moo bohasyaf mse abyõ mam mana wana tna mawia mawe:
“Ayoh! Feto oh a? Bo mkair! Kota ro mase no mait mkak oh! Tiwya kapal wanu masyõ bosatoh mamoʼt kota ro Babel masim no. Anu bsim bo kʼraa ro Babel to mamo bobot beta. Tna mam ayõ sau sai bo ro samyoh matu mai tibyo bo satoh weto beta saef marak!”Yehezkiel 27:30-34.
20 Tna mai reto mawe kʼraa ro Allah wAit mawe, “Anu ro nhau mam sawro ro Allah to, nsya raa ro Allah wAit tna msya raabis (rasul) wAit, msya nabi wAit ye to: Simaut mase oh! Tiwya raa ro Babel mno bo ro mkair mai kʼanu. Feto tibyo Allah yoo safo mana ymit kʼana riryõn.”
21 Tna malaikat ro matak sau tubat fraa ro maboh sau, mnan fi fraa kilangan§Kilangan to fraa ro maboh sau. Ja raa mmuk gandum soh mfe beras msya bo taro sor mkah fraa refo. Mmuk bo feto mno tepung. tna tubat fraa reto mai mamoʼt aya sawan mawe:
“Feto ye kota Babel ro mase reto to, kbe Allah tubat mbeak yai mamo te mnan fi fraa refo ye. Tibyo habah, kbe raa sait bo ykai kota reto u fee ye. 22 Tna mam kota reto to, raa ro mai kerombi (kecapi) aro u fee ye. Tna raa aro mji howes u fee ye. Kbe raa aro mfi oor u fee, tna raa aro mfi saa u fee ye. Kbe raa aro mkah bo wana u fee. Kbe raa aro mfen bo u fee. Tna raa aro mmuk boit mkah fraa kilangan u fee ye. 23 Tna lampu aro mawyah mam kota reto u fee ye. Tna raa aro simaut makyõ bokyõ mam kota reto u fee ye. Tiwya raa ro mase masim bo mam kota reto. Tna raa ro mhau mam kota reto besruf raa ro mbam rabin taro beta. Raa mawat mmat bo ro mkair-kar tiwya raa ro Babel mno to. Raa taro mmat tibyo ana mawe mno feto ye. 24 Raa ro Babel misti tibyo raa mame raa majat to: Nabi na msya raa ro Allah wAit taro to ye. Tna raa taro tiwya raa mame majat to, raa ro Babel masom isti reto ye.”

- Wahyu
- <
- 18
- >

*18:2 Ruu weto tiwya Musa yawe raa ro Yahudi mabo ma.

†18:3 Bokom ro Allah mkyas 'raa mwyah' to fret bo mawe raa mamo mbaut bombra roto sor, ana mhau mbaut Allah rana yesait aran sai fee.

18:3 Yesaya 23:17; Yeremia 51:7.

18:5 Yesaya 48:20; Yeremia 50:8; 51:6.

18:6 Mazmur 137:8; Yeremia 50:29.

18:8 Yesaya 47:7-9.

‡18:12 Kak sau ro maboh toni masom gajah to, wai rau.

18:17 Yesaya 23:14; Yehezkiel 27:26-30.

18:19 Yehezkiel 27:30-34.

§18:21 Kilangan to fraa ro maboh sau. Ja raa mmuk gandum soh mfe beras msya bo taro sor mkah fraa refo. Mmuk bo feto mno tepung.

© 2005 WBT